Интерпол обрўсига зид иш - Huquq.uz\nИнтерпол обрўсига зид иш\n16:30 - 23.11.2021\nИнтерполнинг Ўзбекистон Республикасидаги миллий марказий бюросининг асосий вазифаларидан бири — хорижий давлатлар ҳуқуқ-тартибот идоралари билан жиноятчиликка қарши курашиш масалалари бўйича ахборот алмашинувини ташкил қилиш. Айни пайтда мазкур идора чет элга қочиб кетган жиноятчилар билан бир қаторда ўз мамлакатида ёки бошқа давлатларда жиноят содир этиб, республикамиз ҳудудига қочиб келган жиноятчиларни ҳам топиб, хорижлик ҳамкасбларига кўмаклашмоқда. Мана шундай нуфузли идорада ҳам ўз манфаати йўлида хизмат мавқеидан фойдаланиб жиноятга қўл урган шахслар учраётгани афсусланарли ҳолдир.\nЖумладан, Интерполнинг миллий марказий бюроси ахборотларга тезкор ишлов бериш ва мувофиқлаштириш бўлими ўта муҳим ишлари бўйича тезкор вакили Фармон Ҳотамов (исм-фамилиялар ўзгартирилган) ва бюронинг умумжиноятларга қарши курашиш ва халқаро қидирувни ташкил қилиш бўлими ўта муҳим ишлари бўйича тезкор вакили Шариф Эркиновлар ушбу идоранинг обрўсига зид ҳаракатлар қилишгани маълум бўлди.\nФ.Ҳотамов юртимиздаги тўқимачилик фабрикасида ишлаш мақсадида 2020 йил октябрь ойида келган Туркия фуқароси Гулер Эртен ўз юртида маҳаллий қидирувда эканлигидан, шунингдек шахсини тасдиқловчи миллий паспортининг амал қилиши бекор қилинганлигидан хабардор бўлади. Ф.Ҳатамов дарҳол Г.Эртенни топади. Унга мазкур вазиятдан Туркия ҳуқуқ-тартибот идораларини хабардор қилишини ва республикамиз ҳудудидан чиқариб юбориши мумкинлигини айтиб қўрқитади. Ф.Ҳотамовнинг мақсади ундан пул ундириш эди. У жиноий режасини амалга ошириш мақсадида Г.Эртенни ўзининг хизмат хонасига таклиф қилиб, суҳбатлашади ва паспортида муаммо борлигини айтади. Аммо бўлиб ўтган суҳбат юзасидан бирон-бир расмий ҳужжат расмийлаштирмасдан, Гулерга жавоб бериб юборади.\nОрадан бир неча кун ўтиб, Ф.Ҳотамов режасини амалга ошириш учун бу ишга Интерполнинг яна бир ходимини жалб қилади. У Г.Эртенни ҳақиқатда чегарадан чиқариб юбориши мумкинлигига ишонтириш ва пора беришга мажбур қилиш учун ҳамкасби Ш.Эркиновни ишга солади. Икковлон ўзаро жиноий тил бириктириб, яна бир Туркия фуқароси бўлган Сари Олжайга Г.Эртеннинг телефон рақамини бериб, унга қўнғироқ қилдиришади ва унга тегишли чора кўрмаслик эвазига 2000 доллар беришини талаб қиладилар. Г.Эртен эса ўзига нисбатан чора кўрилмаслик эвазига пора тариқасида С.Олжай орқали Ф.Ҳотамов ва Ш.Эркиновга 1800 доллар пул беришга рози бўлади.\n2021 йил 1 февраль куни Г.Эртен Қибрай тумани ҳудудида келишилган пулнинг 1000 долларини ҳамюрти орқали бериб юборади. Қолган 800 долларини эса 16 февраль куни Яккасарой тумани ҳудудида беради. Бу пулларни Ф.Ҳотамов ва Ш.Эркинов ўзаро тақсимлаб олишади. Аммо улар бу билан чекланмайди. Г.Эртендан яна 200 доллар талаб қила бошлайдилар. Бу пулларни бермаса Ўзбекистондан депортация қилиб юбориш билан қўрқитадилар.\nҚўрқитишлардан безиган Г.Эртен бу сафар қонуний йўлдан боришга аҳд қилади. Икки ходимнинг ноқонуний ҳаракатлари юзасидан тегишли жойга ариза билан мурожаат қилади.\nМазкур ариза бўйича ўтказилган тезкор тадбирда Ф.Ҳотамов ва Ш.Эркинов ашёвий далиллар билан ушланди. Мазкур иш жиноят ишлари бўйича Яккасарой тумани судида кўриб чиқилиб, ҳукм ўқилди. Унга кўра Ф.Ҳотамов билан Ш.Эркинов 2 йил мансабдорлик ва моддий жавобгарлик лавозимларида ишлаш ҳуқуқидан ҳамда 5 йил муддатга озодликдан маҳрум қилинди.


Одилжон Жаъфаров. Чугучаклик ўзбеклар - www.ziyouz.uz\nБош саҳифа Илм ва фанТарихОдилжон Жаъфаров. Чугучаклик ўзбеклар\nТарихий ҳужжатларда кўрсатилишича, ўзбеклар Шарқий Туркистоннинг шимолий қисмига, асосан чегарага яқин Чугучак шаҳрига 1850 йилдан кела бошлашган. Ҳозирги Чугучак шаҳри ўрнида қадимда олис сафарга чиққан савдо карвонлари дам оладиган қўрғон бекат бўлган. Қорасув бўйларидаги бу кўрғон атрофида Тошкент, Самарқанд, Марғилон, Қашқардан келган савдогарлар ўтов тикиб, тижорат қилишар эди. Кейинчалик уларга қишин-ёзин турадиган жой керак бўлди ва Тарбағатой амиридан 200 аршин ерга рухсат олиб, дўкон, сарой ва турар жойлар қура бошлашди.\n1851 йили Чугучакда “Рус савдо факторияси” очилди, Русия консулхонаси ишлай бошлади. Ўзбеклар, татарлар, руслар Русия савдогарлари сифатида фаолият олиб боришди. Дастлаб тошкентлик савдогар Иброҳим Амиров Чугучакка бориб, чой савдоси билан шуғулланган ва ҳар йили 15 минг кумуш рублга тенг микдорда чой сотган. Марғилонлик Ҳожи Умар Чугучакдаги савдо фирмасига рус тилини яхши биладиган жияни Тожи Усмонбойни иш бошқарувчи қилиб қўяди. Улар Русиядан саноат маҳсулотларини олиб келишади, Русияга эса қорамол, қўй, тери, жун жўнатишади. Уларнинг йиллик тижорат моли 500 минг олтин рублга тенг бўлган.\n1880 йили марғилонлик Мансуржонбой Урумчида «Чили» савдо фирмасини очади. У Турфондан пахта, тери сотиб олиб, Русияга жўнатар эди. Унинг сармояси 700 минг олтин рублга етган. 1881 йили қўқонлик ўзбеклар Раимжонбой ва Мирсолиҳбойлар Тарбағатойга келиб, “Дихи” тижорат фирмасини очишади. Улар Русия молларини келтириб, бу ердан жун, тери, пахта, қўй ва қорамол олиб кетишни ташкил қилишади. Кейинчалик Мирсолиҳбой хитой тилини яхши биладиган ёрдамчиси Ғозибой билан тижорат ишларини кенгайтириб, Турфон, Урумчи ва Тарбағатойда кўп ерларни, сарой, уй ва яйловларни сотиб олади. Чорвачилик билан ҳам шуғулланади ва ҳар бир шаҳарда савдо дўконлари очиб, мол-мулкини бир миллион Русия олтин рублига етказади.\n1883 йили тошкентлик Хонбобо (Хонбува) қариндошлари Азизхожа, Самуғжон ва Аминжонбойларни Тарбағатойга юбориб, “Дошинг” фирмасини очади ва ўзи Масковдан саноат товарлари юбориб туради. Шу вақтда Аминжонбой Чугучакда, Азизҳожи ва Самуғжон Урумчида савдо ишларини юритади. Кейинчалик Самуғжонбой ажралиб, “Мовшин” фирмасини қурди ва Азизҳожи билан рақобатлаша бошлади. Азизҳожи Урумчида ишхона қуриб, сотиб олган қўй юнгларини ювдириб-тойлаб, Масковга жўнатар эди. Унинг маблағи бир ярим миллион олтин рублга етган эди.\nАминжонбой ҳам ишига пишиқ одам бўлган. У юборган моллар Масковда яхши қабул қилиниб, юқори баҳоланар эди. Рус савдогарлари ва завод эгалари уни ҳурмат қилишарди. Аминжонбой бундан фойдаланиб, бошқаларнинг ҳам ҳожатини чиқарарди. Унинг тавсияси билан Масков заводларидан насияга хоҳлаганича мол олиш мумкин эди. Шунинг учун Чугучакка келган ўзбеклар аввал уни йўқлаб, ёрдам олишар эди.\nТошкентлик Абдуқодир бува Бадалбоев, Илҳом ҳожи, Миррашид ҳожи, Миртожи ҳожи, Парпибой, Ғуломбой, Солиҳбой, Абдуазимбой, Имомжон қози, Йўлдош ҳожи, Қодир ҳожи, Тўлаган, Зайнитдин хўжа, Маҳмудхўжа, Обид ва Орифхўжалар, марғилонлик Орифҳожи, Абдуҳакимбой, Раимжон ва Рафиқжон каби кўпгина савдогар ўзбеклар 1900 йилдан илгари Чугучакда турғун бўлиб қолишган. Уларнинг ишлари ривож топиб, ҳовли-жой қилиб, ўрнашиб олганларидан кейин ўзларининг қариндош-уруғлари, таниш биродарларини, ҳунармандларни ва фарзандларини ўқитиш учун муаллимларни таклиф қила бошлашган. Натижада 1900—1920 йиллар орасида бир неча юзлаб ўзбек Чугучакда муқим бўлиб қолди.\nУлар қатори буваларимиз Шоакбар Шорустамбой ўғли, Абдусалом, уста Шукур, Шосаидлар ҳам Чугучакка бориб, омадларини синаб кўришган. Ишлари тезда ривож топиб, бойиб кетишган. 1906 йили бувам Орифжон Жаъфар ўғли Чугучакда кичик қандолатчилик ишхонаси ташкил қилади ва парварда, новвот, пашмак каби маҳсулотлар ишлаб чиқаришни йўлга қўяди.\nШундай қилиб, бир замонлар “Жунғория” деб номланган ўлканинг Чугучак шаҳрида “ўзбеклар қатлами” вужудга келади. Бу уюшмани Тошхўжа эшон ва Ҳасан оқсоқоллар бошқаради. Улар орқали эса савдогарлар Русия консулига боғланишар эди.\nМаълумотларга кўра, ўшанда ўзбек савдогарлари бир тарафдан Масков, Петербург, Олмония ва Хитойнинг ғарбий ўлкаларигача, жанубда Ҳиндистон, Афғонистон, Арабистонгача бориб, тижорат ишларини юргизишган экан. Бундан юз-юз эллик йиллар илгари ҳам ўзбеклар орасидан ҳақиқий ишбилармонлар етишиб чиққан ва улар ҳозирги машҳур савдогарлардан қолишмаган.\nЎзбекларнинг Шарқий Туркистонга кўчишлари Ўктабр тўнтариши даврида ва ундан кейин ҳам давом этиб турди. Бу даврда Чугучакка борганлар асосан ўзига тўқ оилалар, коммунистик тузум қатағонидан жон олиб қочган зиёлилар ва уламолар эди. Айниқса, йигирманчи йиллар охири ва ўттизинчи йиллар бошида Сталин сиёсати туфайли содир бўлган очарчиликдан қочиб неча минглаб қозоқ, татар, ўзбек Шарқий Туркистонга ўтиб кетишди. Бу етмаганидек 30-йиллар охирида Сталин сиёсий қатағон бошлади, миллатнинг онгли қатлами қамалди, отилди ёки узоқ муддатга сургун қилинди. Шу даврларда Чугучакдаги қариндошларини орқа қилиб борган ўзбеклар анчагина. Лекин советларнинг «узун қўли» бу ерга ҳам етиб, қанчадан-қанча бегуноҳ одамларни қирғин қилди.\nЧугучаклик ўзбекларнинг маънавий ва маданий ҳаётини, турмуш тарзини алоҳида-ажратиб ўрганиб бўлмайди, чунки у ерда бир неча туркий халқлар — татарлар, уйғурлар, қозоқлар, ўзбеклар аралашиб яшашган. Шаҳар аҳолисининг етмиш фоизини мусулмонлар ташкил қилган. Бир аср давомида аралашиб яшаш туфайли тиллари ҳам чатишиб “ўрта туркий тил” пайдо бўлган ва бу тилда ҳамма бир-бирини бемалол тушунган.\nНафақат тили, балки урф-одати, маданияти, маънавияти, адабиёти ҳам бир-бирига сингиб кетган. Ўзбеклар татар адиби Абдулла Тўқайнинг шеърларини ёд билишса, татар, уйғур ва қозоқлар Абдулла Қодирийнинг «Ўткан кунлар» асарини севиб ўқишган. Тўйларда ўзбек ашулалари, татар жирлари, қозоқ ўланлари ва уйғур нахшилари кетма-кет айтила берган. Ўзбек аёллари уйғурлардан лағмон, манти, мампар, қозоқлардан бешбармоқ каби таомларни тайёрлашни ўрганиб олишган бўлса, уларнинг тўю зиёфатлари ўзбек палови ва норинисиз ўтмас эди. Узоқ қиш кечалари ўзбеклар, татарлар, уйғурлар гап-гаштак уюштириб, қирдаги қозоқ биродарларини меҳмонга таклиф қилишар, ёзда эса улар тоғдаги яйловларга чиқиб, қозоқ ўтовларида қимизхўрлик қилишар эди.\nШаҳар аҳолисининг кўпи исломий тарбияга амал қиладиган ҳалол, пок, соф виждонли, тўғрисўз, мурувватли, ҳалол ва ҳаромни билган, илм-маърифатли кишилар эди. Бунга сабаб, бир тарафдан, Чугучакда туркий халқларнинг маданиятли қатлами тўплангани бўлса, иккинчидан у ерда Ислом илмининг билимдонлари, етук уламолар йиғилган эди. Айниқса, татарлар ичида ўқимишли, зиёли одамлар кўп бўлган ва улар шаҳарнинг маънавий-маданий ҳаётига ижобий таъсир кўрсатишган.\nАна шундай олимлардан айримларини эслаб ўтаман: 1. Шайх Мир Одил Маккий. У асли қозонлик, Маккада мударрислик қилган, Чугучакка бориб турғун бўлиб қолган. 2. Ҳоди Мир Абдуллоҳ Муфтий. Бу киши ҳам Маккада мударрислик қилган, кейинчалик ватанга қайтиб келганида русларнинг сиёсатидан норози бўлиб, Чугучакка кўчган. 3. Эшон Саид. Уни асли бағдодлик дейишади. Чугучакка бориб туркий халқлар орасида, айниқса, маҳаллий қозоқлар орасида Исломни ёйишда кўп ишлар қилган. Чугучакдаги ажойиб меъморий ёдгорлик— «Қизил масжид»ни қуришга бошчилик қилган ва узоқ йиллар шу масжидда имом бўлган. 4. Саидкамол домла, асли тошкентлик, ёшлигида Эшон Бобохон билан бир мадрасада таълим олган етук Ислом олими, ёшларга Қуръон ва ҳадис, Ислом тарихидан дарс берган, чугучакликларнинг маънавий ҳаётини бошқарувчи оқсоқоллар кенгашини тузишда фаол қатнашган. 5. Қурбонғали Ҳазрат 1874 йили татар бойлари таклифи билан Чугучакка кўчиб келади. У дин олими, етук тарихчи эди. “Таворихи жаридаи жадид» ва “Таворихи хамсаи шарқия” каби асарлари маълум. 6. Умар Абдуллин. 1910 йили Чугучакда дунёвий фанлар ўқитадиган гимназия очди ва маҳаллий ёшлар саводини чиқаришда фаол қатнашди. У очган гимназияга кейинчалик «Умария» номи берилган. 7. Гуландомхоним Ҳабибуллина. Бу маърифатпарвар аёл 1911 йилдан бошлаб чугучаклик аёл-қизларни дунёвий фанларга ўқита бошлайди ва 1925 йилда иккита гимназия очиб, бирига “Гуландомия”, иккинчисига “Мақсудия” деб ном беради. Қирқ йил муаллималик қилиб, жуда кўп аёл-қизларга таълим берган. Онамиз Меҳринисо Шоакбар қизи бошланғич таълимни Гуландомхонимдан олганларини фахр билан эслайдилар. Ана шу маърифатпарвар инсонлар туфайли Чугучакда кўплаб зиёлилар, муаллимлар, маданият ходимлари етишиб чиқишди.\nПадари бузрукворимиз Каримжон Орифжон ўғли ўзбеклардан чиққан биринчи ўқитувчилардан бўлиб, узоқ йиллар “Умария” мактабида ўзбек, татар, уйғур, қозоқ ёшларига таълим берганлар.\nМирюсуф Илҳомҳожи ўғли Чугучакда биринчи театр очиб, маҳаллий халқлар маданиятини ривожлантиришга салмоқли ҳисса қўшди.\nБулар каби маданиятли, маърифатли зиёлиларни кўплаб санаш мумкин. Нафақат зиёлилар, балки шаҳарнинг бой-бадавлат кишилари ҳам илғор фикрли маърифатпарварлар бўлишган. “Турон”, “Гуландомия”, “Ҳасания”, “Намуна”, “Мақсудия”, “Умария”, “Маҳмуд Қошғарий” мактаб ва гимназиялари, минг ўринли шаҳар клуби ва боғи, электрстансава бошқалар ўша маърифатпарвар бойлар маблағига қурилган.\n«Ҳидоят» журналининг 2008-йил 9-сонидан олинди.\n← Аввалги Аввалги Абдуқаҳҳор Иброҳимов: «Имонли инсон тўғри яшайди» (2008)\nКейинги → Кейинги: Ҳусан Карвонли. Ўнг билан чапнинг фарқи ёки ночор таржимани ўнгласа бўлади(ми?)


Путин “Каримовни юмшатиш” учун Ўзбекистонга бормоқда « Ўзбекистон Халқ Ҳаракати\nПутин “Каримовни юмшатиш” учун Ўзбекистонга бормоқда\n03 June 2012 - 11:34\nЎзбекистон қуруқлик йўллари орқали ўтувчи НАТО қўшинларининг Афғонистондан олиб чиқиб кетилиши арафасида, шунингдек, таранг ўзбек-тожик муносабатларини юмшатиш мақсадида, Путин Ўзбекистонга бормоқда. У Каримовни юмшатишга уриниб кўради, деб ҳисоблайди таҳлилчилар Марказий Осиё Янгиликлар Ҳисоботи (NBCA) мақоласида.\n4 июнь куни Россия раҳбари Владимир Путин Тошкентга расмий сафари бошланади. Ўзбекистон – Путин ўзининг баҳорги сайловда Президент лавозимига ўтиранидан сўнг бораётган Марказий Осиёдаги илк мамлакатдир.\nТаҳлилчиларга кўра, ташрифлар графиги Россия ташқи сиёсатининг эпкинига ҳамоҳанг бўлиб, унда собиқ Совет ҳудудига бирламчи аҳамият берилмоқда. Зеро, Марказий Осиё муҳим геосиёсий ўринга эга. Тошкентга биринчи бўлиб ташрифнинг асосий мақсади Марказий Осиё минтақасидаги вазиятни “юмшатиш” дан иборат.\nБиринчидан, қуруқлик йўллари бўйлаб ўтувчи НАТО қўшинларининг Афғонистондан олиб чиқиб кетилиши билан боғлиқ янги минтақавий масалаларни ҳал этиш. “Путин вазифаси – Каримов “ҳовури”ни юклар транспортировкасига монеълик қилмаслиги учун “совутиш” дан иборат”, – дейди Ўзбекистонлик собиқ дипломат Т.Йўлдошев, – “Ўзбекистон шимолий йўналишда ташиладиган юклар нархини тобора ошира бориб, оқибатда Ғарбдаги ҳамкорлари Каримов билан ҳеч келиша олмаяптилар”.\nИккинчидан, бу – Россия манфаатлари доирасида ётган таранг ўзбек-тожик муносабатларидир. Ўзбекистон ҳудудидан Тожикистонга транзит йўллар бўйлаб ўтувчи темир йўлнинг Тошкент тарафидан доимий равишда қамал қилиниши, Россия қурилмаларини Душанбега етиб бормаётганлиги билан белгиланади. Путин Каримовни юмшатишга ҳаракат қилиб кўради, деб ҳисоблайди Йўлдошев.


"Шаҳодат ва тавҳид бармоғи"(видео) | Azon.uz - Ахборот-таҳлилий портал\n"Шаҳодат ва тавҳид бармоғи"(видео)\n23:00 04.04.2019 1400\nМенинг ўша машҳур суратимга келсак, у ерда бармоғимни кўтариб қолганман. Бу шаҳодат ва тавҳид бармоғи ҳисобланади. Бу Ислом ва мусулмонларнинг белгисидир. Ё Аллоҳ, мен ўша пайтда ўзимда эмас эдим. Суратга олишган пайтда ўзимда эмас эдим. Оғриқлар, тушкунлик ва қон босими туфайли деярли беҳуш эдим. Менинг қўлим иймон ва тавҳиднинг гувоҳлик белгиси ўлароқ кўтарилди. Буларнинг барчаси оламлар Робби Аллоҳдан эди, ўзимча қилмадим. Алҳамдулиллаҳ, Роббим буни менга насиб қилди. У Зот Исломнинг террор ва одам ўлдиришга алоқаси йўқлигини барча инсонларга билдириб қўйиш учун мени танлади. Шунингдек, Ислом ва мусулмонлар доим олий бўлишини англатувчи ишора эди бу. Аллоҳнинг изни ва иродаси билан Ўзи бизларга мадад беради. Аллоҳнинг иродасига кўра бу нарса Исломга ва мусулмонларга ёрдам бериш воситаси бўлади. Ислом ва мусулмонлар азиз бўлади. Умид қиламизки, мусулмонлар бўлаётган воқеалардан тўғри хулоса чиқарадилар ва ибрат оладилар. Чунки бу дунё ҳаёти вақтинчалик, биз эса меҳмонмиз.\nШунингдек, биз бу дунёдан қачон кетишимизни билмаймиз. Аллоҳдан қалбларимизни поклашини ва бизлардан рози бўлишини сўраймиз. Қардошларимиз билан Жаннатда бирга қилсин.\nЯна бир нарсани айтиб қўймоқчиман. Суратни, агар мумкин бўлса, биродарим ва дўстим Муҳсин ал-Ҳарбий учун аталган деб биламан. (У ўлдирилган). У қариндошдан ҳам яқин эди. Аллоҳ раҳмат қилсин. Аллоҳ бизларни Жаннатда бирга қилсин. Роббим уни танлаб олди ва уни шаҳидлик мақомига эриштирди. Унинг қалби гўзал эди, биламан. У барча ишларини Аллоҳ учун ихлос билан бажарар эди. Ва Аллоҳ уни яхши одамлар қаторига қўшди. Ҳар сафар мени кўрганида «Мен сени яхши кўраман» дер эди. Мен ҳам уни яхши кўришимни айтар эдим. Аллоҳ бизларни Жаннатда бирга қилишини сўрайман. Катта раҳмат. Илтимос ҳаммага етказинглар.


МУМТОЗ ҚЎШИҚЛАР ШАЙДОСИ\nМоҳларой Бўтаева 1993 йили Бўз туманида туғилган. 2008 йили тумандаги 1- умумтаълим мактабини тугаллаган. Андижон санъат коллежининг анъанавий ижрочилик бўлимида таҳсил олган. Айни пайтда тумандаги 22-умумтаълим мактабининг мусиқа фани ўқитувчиси. Шу билан бирга, "Мерос" бадиий жамоасининг умидли қўшиқчиларидан бири.\nСанъаткорлар оиласида туғилиб ўсган Моҳларой болалигиданоқ қўшиқ куйлаб саҳнага чиққан. "Ёш мақомчилар" республика кўрик-танловида қатнашиб, Навоийнинг "Айлагач"қўшиғини куйлаганида эндигина мактаб ўқувчиси эди. Коллежда ўқиб юрганида устозларидан қўшиқчиликнинг нозик сирларини ўрганди. "Муножот," "Насруллойи," "Фиғонким" сингари мақомларни маромига етказиб ижро этишга интилди.\n"Ниҳол - 2012" ёш истеъдодлар кўрик-танловининг вилоят босқичида мумтоз йўналишдаги қўшиқлари билан қатнашиб, 2-ўринни эгаллаб, танловнинг республика босқичига йўлланма олди. Унинг ўзига хос ижро қобилияти бор. Шу боис ҳам вилоят ва республикада ўтказиладиган турли байрам тантанларида иштирок этиб келади.\nДилнура Қодиржонова, Марям Саттароваларнинг қўшиқларини тинглаб, улардай бўлишга интилади. Устозлари Зумрадхон Алиева, Бобуржон Йўлдошев, Равшанбек Ҳожиқуловлардан санъат сирларини пухта ўрганиб келмоқда. Буни унинг дилтортар қўшиқларини эшитганда яна бир бор амин бўлади киши.\nМумтоз қўшиқ ижрочиси бўлган Моҳларой санъат йўлида устозларидай мухлислари кўнглидан жой олишига ишонамиз.


06:37 / 22.04.2015 | Akmal Abdullayev | 3294\nАссалому алайкум! Ҳурматли “Зикр аҳлидан сўранг” ҳайъати! Мен бермоқчи бўлган савол шундан иборатки айтишларича вафоти яқинлашган одам ўлимини олдиндан сезар экан. Бу гап қанчалик ҳақиқатга яқин? Жавоб учун олдиндан катта раҳмат. Роббисининг авфига ва мағфиратига муҳтож энг ожиз банда Акмал\nВа алайкум ассалом! Аллоҳ таоло Қуръони Каримнинг "Луқмон" сураси 34-оятида марҳамат қилади: Албатта, Соат илми ёлғиз Аллоҳнинг ҳузуридадир. Ёмғирни У ёғдирур. Бачадонлардаги нарсани ҳам У билур. Ҳеч бир жон эртага нима касб қилишини билмас. Ҳеч бир жон қайси ерда ўлишини ҳам билмас. Албатта, Аллоҳ ўта билувчидир, ўта хабардордир. Ушбу ояти каримада Аллоҳ таолонинг илми шомилу комил ҳамда мутлақ экани, У Зотнинг илми қаршисида бошқа илмлар ҳеч нарсага арзимаслиги баён қилинмоқда. «Албатта, Соат илми ёлғиз Аллоҳнинг ҳузуридадир». У Зотдан бошқа ҳеч ким қиёмат қачон қоим бўлишини билмайди. Билиши мумкин ҳам эмас. Аллоҳ таоло улкан ҳикмат юзасидан бу илмни фақат Ўзига хос қилиб қўйган. Қиёмат қачон қоим бўлишини билмаган одамлар доимо ҳушёр турадилар. Ҳар лаҳзада қиёмат қоим бўлиб қолишидан қўрқиб, доимо яхши ишларни кўпайтиришга уринадилар, унга тайёргарлик кўрадилар. «Ёмғирни У ёғдирур». Ёмғирга сабаб бўладиган моддаларни йўқдан бор қилган ҳам У Зотнинг Ўзидир. Уларни бир-бирига қўшган ҳам У Зотнинг Ўзидир. Булутни пайдо қилиб, маълум жойларга ёғдирадиган ҳам У Зотнинг Ўзидир. Аллоҳ борлиқнинг ҳар бир нуқтасидаги ёмғирни пайдо қилган, ёғдирган, натижасини-да билиб турадиган Зотдир. Борлиқнинг бир нуқтасида Аллоҳ яратган шароитни кўриб, ёмғир ёғишини тахмин этган инсоннинг Аллоҳнинг сифатига шерикликни даъво қилиши кулгилидир. Бундай даъво илмдан эмас, жаҳолатдандир. «Бачадонлардаги нарсани ҳам У билур». Дунёда қанча бачадон бўлса, уларнинг ичида нимаики бор бўлса, моҳиятини, тақдирини ва яна уларга боғлиқ ишларнинг ҳамма-ҳаммасини Аллоҳ билади. Бир аёлнинг туғиши яқин қолганида, асбоб ёрдамида ўғилми-қиз эканини тахминан билиб олиб, Аллоҳнинг илмига шерикликни даъво қилган жоҳил инсонга ҳайронсан! «Ҳеч бир жон эртага нима касб қилишини билмас». Дунёда ҳеч бир одам эртага, балки беш дақиқа ва ундан оз вақтдан сўнг ҳам нима қилишини билмайди. У фақат ният қилади, режа тузади, холос. Лекин ҳақиқатда нима бўлишини фақат Аллоҳ таолонинг Ўзи билади. Аллоҳ таоло бутун жонларнинг барча замонларда, маконларда нима қилишини яхши билади. Аниқ билади. Камчиликсиз билади. Баъзи бир тахмини Аллоҳнинг иродаси ила тўғри чиқиб қолган жоҳил инсоннинг Аллоҳнинг илмига шериклик даъвосида бўлиши кулгилидир. «Ҳеч бир жон қайси ерда ўлишини ҳам билмас». Дунёда бирорта инсон қаерда, қачон, қандай ўлишини билмайди. Бунинг ҳаммасини фақат Аллоҳ таолонинг Ўзи билади. «Албатта, Аллоҳ ўта билувчидир, ўта хабардордир». Албатта, Аллоҳ ўта билувчи ва ўта хабардордир. Шунинг учун ҳамма нарсани билади ва ҳамма нарсадан хабардор бўлади. Пайғамбар соллаллоҳу алайҳи васалламдан ушбу ояти кариманинг маъносини таъкидловчи кўплаб ҳадиси шарифлар ворид бўлган. (Тафсири Ҳилол). Валлоҳу аълам.\nОнамга оқ бўлдимми?


Деярли 40 нафар спортчи олий таълим муассасаларига қалбаки ҳужжат билан ўқишга киргани аниқланди — Sof.uz\nДеярли 40 нафар спортчи олий таълим муассасаларига қалбаки ҳужжат билан ўқишга киргани аниқланди\n2.11 10:09 133 Ўзбекистон\nТуризм ва спорт вазирлигида ўтказилган йиғилишда Бош прокуратура томонидан олимпия ва паралимпия спорт турлари бўйича белгиланган спорт мусобақаларининг ғолиб ва совриндорларига олий таълим муассасаларига кириш имтиёзининг берилишида йўл қўйилган қонун бузилиши ҳолатларини ўрганиш натижалари муҳокама қилинди.\nҚайд этилишича, охирги уч йилда 4 001 спортчи давлат олий таълим муассасаларига ўқишга киришда (тиббиёт йўналишидаги ОТМлардан ташқари) имтиёздан фойдаланишган.\nЎрганиш жараёнида маълум бўлишича, спорт мусобақаларини ўтказиш ҳамда иқтидорли спортчиларни танлаб олиш ва имтиёз бериш тизимини тартибга солишда муаммолар аниқланган.\n«Спорт соҳаси вакилларига имтиёз беришдан мақсад Олимпия ва Паралимпия ўйинлари, Жаҳон чемпионатларига иқтидорли спортчиларни тайёрлаш ва юксак натижаларга эришишдан иборат бўлсада, бироқ кўп ҳолларда имтиёзлар «айрим ёшлар» учун ўқишга кириш воситасига айланиб қолган», - дейилади хабарда.\nХусусан, 2018 йилда 421 нафар, 2019 йилда 1 213 нафар ва 2020 йилда 2 367 нафар ёшлар спортдаги ютуқлари учун имтиёздан фойдаланиб, олий таълим муассасаларига ўқишга кирган ва ўтган 3 йилда имтиёздан фойдаланувчилар сони 5 баробарга ортган.\nШу билан бирга, имтиёздан фойдаланувчилар сонини сунъий ошириш мақсадида айрим спорт мусобақаларининг сони ҳам орттирилган. Жумладан, имтиёз берувчи олимпия ва паралимпия спорт турлари бўйича 2018 йилда 206та мусобақа ўтказиш белгиланган бўлса, бу кўрсаткич жорий йилда 296тани ташкил этиб, 30 фоизга ошган. Бу ғолиб ва совриндорлар сонининг ҳам ортишига олиб келган.\nМасалан, календарь режага мувофиқ, 2018 – 2021 йилларда баскетбол, волейбол ва чим устида хоккей бўйича 146та республика чемпионатлари ўтказилиши лозим бўлсада, амалда икки баробар кўп, яъни 273та ўтказилган. Натижада, бу спорт турлари бўйича 2018 йилда – 18 нафар, 2019 йилда – 82 нафар, 2020 йилда – 295 нафар ва 2021 йилда – 308 нафар спортчи имтиёз асосида ўқишга тавсия этилган.\nШунингдек, миллий чемпионатларни ўтказиш жараёнини электронлаштириш, видео ва фото тасвирга олиш тизимли йўлга қўйилмасдан, барча ҳужжатлар қоғоз шаклида юритиб келинган. Бу эса айрим спорт мураббийлари томонидан мусобақа натижалари сохталаштирилишига имкон яратган. Масалан, 2020 йилда 31 нафар спортчи қалбаки ҳужжатлар асосида олий таълим муассасаларига имтиёзли равишда қабул қилинганлиги аниқланган.\nҒолибликни қўлга киритмаган яна 7 нафар спортчига имтиёзлар тақдим этилган. Йиғилишда мазкур ҳолатлар юзасидан терговга қадар текширув ўтказилаётгани айтилди.\nШу билан бирга, олий таълим муассасаларига кириш учун имтиёзли асосда тавсия этилган 1 921 нафар спортчи касбий (ижодий) имтиҳондан ўтказилгани аниқланган.\nНатижаларга кўра, иштирокчиларнинг 213 нафари максимал баллнинг 36 фоизини ҳам тўплай олмаган, 41 нафари эса ижодий имтиҳон талабларини умуман бажара олмаган ва яна 147 нафари турли баҳоналар билан имтиҳонларда иштирок этмаган.


Тошкентнинг ҳар бир туманида 10 тадан бассейн қурилади\n14:57 / 12.01.2018\n2018-2025 йилларда Тошкентнинг ҳар бир туманида энергия тежайдиган тизимлар билан жиҳозланган 10 тадан бассейн қурилади. Бу ҳақда Ўзбекистон Республикаси Вазирлар Маҳкамасининг 5 январдаги қарорида айтилган.\nЎзбекистон ҳукумати «Тошкент шаҳрида бассейнлар фаолиятини янада такомиллаштириш чора-тадбирлари тўғрисида» қарор чиқарди.\nҲужжатга кўра, 2018 йилнинг 1 февралидан Жисмоний тарбия ва спорт давлат қўмитаси тизимидаги Тошкент шаҳрида жойлашган бассейнларда соғломлаштириш гуруҳларида шуғулланиш учун олинадиган тўлов миқдорлари ҳам тасдиқланди.\nТаъкидланишича, бассейнларга кириш ва ўтиш жойларида видеокузатув воситалари ҳамда турникетлар ўрнатилади.


Камол ибн Ҳумом — KUKALDOSH.UZ\n05.05.2018 / - Мақолалар, Янгиликлар\nБуюк бобомиз Бурҳониддин Марғинонийнинг “Ҳидоя” асари ҳанафий мазҳабида ўта юксак қадрланадиган асар ҳисобланади. “Ҳидоя” асарига жуда кўплаб шарҳлар ёзилган бўлиб, бу шарҳлар орасида “Фатҳул Қодир” асари энг мўътабар шарҳ деб айтсак, муболаға бўлмаса керак. Ушбу шарҳнинг муаллифи бўлмиш Камол ибн Ҳумом ислом оламида ўз замонасининг буюк олимларидан бири ҳисобланади. Бу зот ҳанафий мазҳабининг энг кўзга кўринган фақиҳларидан ҳисобланадилар. У зотни таржиҳ аҳлидан ва ҳатто мужтаҳид ҳам дейилади.\nБу зотнинг тўлиқ исмлари Муҳаммад ибн Абдулвоҳид ибн Абдулҳамид ибн Масъуд Камол ибн Ҳумом асли Севасий сўнгра Қоҳирий Ҳанафийдир. Камол ибн Ҳумом ҳижрий 790-йили Мисрнинг Искандария шаҳрида қозилар оиласида таваллуд топдилар. Ёшлик чоғларида илм талабида Қоҳирага борадилар ҳамда Қуръони карим ва бир неча матн китобларини ёд оладилар. Сўнгра илм талабини давом эттириб туғилиб ўсган шаҳарларига қайтадилар ва Искандария уламоларидан дарс оладилар. Кейинчалик Камол ибн Ҳумом яна Қоҳирага қайтиб Изз ибн Абдуссалом, Шамний, Бисотий, Жалол Ҳиндий, Валий Ироқий, Изз ибни Жамоа ва Бадриддин Айний каби кўплаб олимларнинг ҳузурида бўлиб, таълим оладилар.\nШунингдек, бу зот илм талабида Ҳалаб, Қуддус каби шаҳрларга сафар қилиб, бу шаҳарларнинг уламоларидан дарс оладилар. Камол ибн Ҳумом бобомиз Имом Бухорийнинг “Саҳиҳи Бухорий” китобининг энг мўътабар шарҳларидан ҳисобланадиган “Фатҳул Борий” асарининг муаллифи Шайхулислом Ибн Ҳажар Асқалонийдан ҳам дарс оладилар ва у зотдан ижоза оладилар. Ибн Ҳажар ушбу ижозада: “Олим, фазилатли алломага Аллоҳ уни Ўз паноҳида асрасин ва даражасини юксак қилсин” деб ўз шогирдларини мадҳ этадилар. Камол ибн Ҳумом шу тарзда ўша даврнинг кўплаб олимларидан таълим олиб илм чўққиларини забт этадилар.\nБу буюк зот ўта дақиқ зеҳнли, фикрлаши ва қарашлари кенг, илмий бахсларда масалаларни ўта нозик жойларигача очиб берадиган аллома бўлиб етишдилар. Ҳатто ўз тенгдошларидан олдинлаб кетиб, у зотга “Агар дин ҳужжатлари талаб қилинадиган бўлса, бизнинг шаҳарда Камол ибн Ҳумомдан бошқа уларни келтира оладиган кимса йўқ” деб ишора қилинадиган даражага етдилар.\nЯҳё ибн Аттор айтади: “Иффат билан гўзал кўриниш, бойлик билан диёнат, одоб билан бахс-мунозара орасини жамлаш борасида Ибн Ҳумом доимо зарбулмасал қилинган. Ҳатто Саховий Камол ибн Ҳумом ҳақларида қуйидаги сўзларни айтади: “Албатта у зот ер аҳлининг олими ва асрнинг энг яхши муҳаққиқидир”.\nКамол ибн Ҳумом усул, тафсир, фиқҳ, фароиз, ҳисоб (математика), тасаввуф, наҳв, сарф, баён, бадиъ, мантиқ, жадал, адаб каби илмларда пешқадам бўлганлар. Бу зот ўта манфаатли тенги йўқ асарлар ёзиб қолдирганлар. Биз юкорида зикр қилиб ўтган “Фатҳул Қодир” асари Ибн Ҳумомнинг шох асарларидан ҳисобланади. Шунингдек, усулул фиқҳ борасида “Ат Таҳрир”, калом илмига оид “Мусояра”, намоз масалаларига оид “Зодул фақир” каби асарлари ҳам бор.\nКамол ибн Ҳумом муборак ҳаётлари давомида бир неча мадрасаларда мударрис ва муфтий сифатида фаолият юритдилар ҳамда у зотнинг қўл остиларида замонанинг пешқадам олимлари етишиб чиқди. Буюк имом хижрий 861-йили Рамазон ойининг еттинчиси жума кунида Мисрда вафот этдилар. Жанозага Султон ва кўплаб мусулмонлар хозир бўлдилар ва буюк имомдан ажралганлари сабабидан чуқур қайғуга ботдилар.\nАллоҳ таоло бу зотни ўз раҳматига мушарраф айласин ва бизни ҳам шундай буюк уламоларнинг даражасига етмоқликни насиб қилсин!\nКўкалдош ўрта махсус ислом билм юрти\n3-курс талабаси Тўлаганов Мурод\n“Ортганини Умарга бердим”\nКОНСТИТУЦИЯГА БАҒИШЛАНГАН ТАДБИР


Алишер Усмонов: Президент ҳам «Пахтакор»га мухлислик қилади\nАлишер Усмонов Россиянинг Forbes нашрига интервью берди.\nАсли келиб чиқиши ўзбекистонлик бўлган россиялик миллиардер Алишер Усмонов Россиянинг Forbes нашрига интервью берди. Унда тадбиркор «Пахтакор» футбол клуби ҳақида баъзи маълумотлар билан бўлишди. Бу ҳақда kun.uz сайти хабар бермоқда.\n«Ўзметкомбинат» ва «Ўзиккиламчиранглиметалл» SFI гуруҳи томонидан бошқарилмоқда. Компания кузатув кенгашининг раиси - миллиардер Фаттоҳ Шодиевнинг қариндоши Бобур Шодиев. SFI - бу Фаттоҳ Шодиевнинг гуруҳими?\n- Йўқ, бу нотўғри. SFI унинг акаси, менинг дўстимнинг оиласига тегишли. Бизнинг «Металлоинвест» компаниямиз унинг компанияси билан ишлайди. Яқинда SFI «Пахтакор» ФКнинг 80 фоизини сотиб олди. Биз бу жамоага ишқибозлик қиламиз. Президент ҳам бу клубнинг мухлиси.\nАлбатта, биз уни қайта тиклашни истаймиз - аввалига Осиё чемпиони бўлишини, кейин эса жиддий кубоклар учун кураш олиб боришини. Агар SFI «Пахтакор»ни ривожлантирса, мен тушунадиган ва менга ёқадиган нарсани қилса, унда мен барча имкониятларим билан ёрдам беришга тайёрман. Аммо, бу мен «Пахтакор»нинг акциядори ёки эгаси бўлишни хоҳлайман, дегани эмас, - деди Усмонов.


Туркманбошининг бутун ҳайкалларини эритиб, ўзига 21 метрлик ҳайкал ясатди… « Ўзбекистон Халқ Ҳаракати\nТуркманбошининг бутун ҳайкалларини эритиб, ўзига 21 метрлик ҳайкал ясатди…\n03 August 2017 - 17:10\n“Мана бу экранда энг янги жанговор қуроллардан бирини қўлида тутиб турган ҳукумат раҳбари нишонни мўлжалга ола билиш иқтидорини намойиш қилди ва бу унинг ҳарбий тайёргарлик даражаси жуда юқори эканини кўрсатади”, дейилади Туркманистон президенти Гурбангули Бердимуҳамедов девони тарқатган баёнотда.\nТелелавҳа Бердимуҳамедов пойтахт Ашхобод жанубидаги ҳарбий бўлинмага бориб, “замонавий ҳарбий ускуна”ни кўрикдан ўтказган куни намойиш этилди.\nТуркманистон президентининг ўқ отиш машқлари ҳақидаги расмий хабарнинг тўлиқ нусхасини ўша заҳотиёқ топиб бўлмади. Бироқ мухолифатга тегишли chrono-tm.org вебсайти ўша телелавҳанинг “тарошланган” нусхасини ўз саҳифасига қўйди.\nУнда давлат ихтиёридаги “Олтин Аср” телетармоғининг логотипи – расмий тамғаси бор.\nВебсайт телелавҳага Арнолд Шварценеггернинг 1985 йили экранларга чиққан “Коммондос” фильмидан парчалар монтаж қилади.\nУ ўзини “Арқадағ” – “суянган тоғ” деб атай бошлади.\nУнда Бердимуҳамедовдай “қаҳрамонни туғиб берган” онаси улуғланади.


Тарбияланувчини урган мудира ишидан олинади - UzNews.uz\n19 января, 09:45 468 0\nКеча у болалардан бирини юзига қўли билан ураётгани акс этган видео тарқалганди.\nСамарқанд вилояти прокуратураси мазкур воқеа Булунғур туманидаги 13-мактабгача таълим муассасида содир бўлганини тасдиқлаганди.\nБулунғур туман ҳокимлиги Ахборот хизмати 17 январь якшанба, иш куни бўлмаганлиги сабабли ҳолат 18 январь душанба куни туман ҳокимлиги ва вилоят мактабгача таълим бошқармаси масъул ходимлари томонидан жойида ўрганилганини маълум қилди.\nЎрганиш давомида ташкилот мудираси Ахророва Роҳатой 2-тайёрлов гуруҳи тарбияланувчиси М.Ш.нинг руҳиятига босим ўтказиб, қўллари ва юзига урганлиги аниқланди.\nСамарқанд вилоят Мактабгача таълим бошқармаси томонидан Р. Ахроровага меҳнат қонунчилигида белгиланган тартибда “Меҳнат шартномаси”ни бекор қилиш чоралари кўрилиши белгилаб олинди.\nАйни вақтда мазкур ҳолат юзасидан Булунғур туман прокуратураси томонидан терговга қадар текширув ҳаракатлари олиб борилмоқда. Хусусан, Ш.М.нинг қўллари ва юзига урилганлиги ҳолати юзасидан судга оид экспертиза тайинланган.\n28 февраля, 09:36 615 0\n1 марта, 13:37 261 0\n02 Марта, Вторник 50 0


Россия мудофаа вазири Сергей Шойгу, президент Владимир Путин ва Қуролли кучлар Бош штаби раиси Валерий Герасимов декабр ойида Москвадаги учрашув чоғида. [Россия Мудофаа вазирлиги]\nРоссия Совуқ уруш даврида ядровий ракеталар бўйича Қўшма Штатлар билан имзоланган битимни бузишда давом этаётган бир вақтда «янги турдаги қуролларни» ишлаб чиқишга ваъда бермоқда.\nЙиллар давомида расмий шикоятлар ва муаммони дипломатик йўл билан ҳал қилиш саъй-ҳаракатлардан сўнг, Қўшма Штатлар Россия 1987 йилда имзоланган Ўрта ва қисқа масофали ракеталар (ЎҚМР) битимини «очиқдан-очиқ» бузмоқда, деган хулосага келди.\nГап SSC-8/9M729 қанотли ракетаси тизими ҳақида бормоқда.\n«Россия 500 дан 5500 километргача уча оладиган ўрта масофали, ердан учириладиган қанотли ракета тизимларини ишлаб чиқмаслик, унга эгалик қилмаслик ёки синамаслик бўйича ўз мажбуриятларини жиддий равишда бузишда давом этмоқда», деди АҚШ матбуот котиби Майкл Помпео шанба (2 февраль) кунги баёнотида.\nЎтган йилнинг май ойида Россиянинг мобил ракета қурилмалари Мурманскдан олиб ўтилмоқда. (Россия мудофаа вазирлиги)\nАҚШ давлат котиби Майк Помпео 1 февраль куни Вашингтонда (КО) ўтган матбуот брифингидаги чиқиши чоғида. Помпео АҚШнинг Россия билан имзоланган ЎҚМР келишувидан чиқиши ҳақида эълон қилган. [Eric Baradat/AFP]\n«Қўшма Штатлар ЎҚМР битимини сақлаб қолишга жуда узоқ ҳаракат қилди, олти йилдан ортиқ даврда Россиянинг битимни бузиши бўйича россиялик рамийлар, жумладан ҳукуматнинг энг юқори доирадагилар билан 30 мартадан ортиқ музокарага киришди», деди у.\nБитим шартларига мувофиқ, Қўшма Штатлар битимдан чиқиш бўйича олти ойлик жараённи бошлаган.\n«Агар Россия 9М729 ракеталари ва унга боғлиқ бўлган ускуналарни олти ойлик муддат ичида йўқ қилиш билан битим талабларига тўлиқ ва фактга асосланган ҳолда жавоб бермаса, шартнома бекор қилинади», деди Помпео.\nНАТО иттифоқчилари АҚШнинг битимдан чиқиш ҳақидаги қарорини «тўлиқ қўллаб-қувватламоқда».\n«Россиянинг ердан учириладиган 9М729 қанотли ракета тизимини махфий равишда синаши, уни ишлаб чиқиш ва жойлаштириши Евро-Атлантика хавфсизлигига раҳна солиш билан боғлиқ жиддий таҳдидга жавобан, Қўшма Штатлар мазкур чорани қабул қилди», дейилади жума (1 февраль) кунидаги НАТО баёнотида.\nЕвропа лидерлари битимнинг бекор қилиниши оқибатларидан хавфда эканликларини таъкидлаганлар ва Россияни Қўшма Штатлар август ойида битимни расмий равишда тарк этишидан аввал муаммоларни ҳал этишга чақирганлар.\nРоссиядан қўшимча таҳдидлар\nРоссия президенти Владимир Путин ядровий хавфсизлик масаласига нисбатан ҳазиломуз муносабатини яширгани йўқ. 18 октябрь куни Путин ядровий уруш ҳолатида «Биз зўравонлик қурбонлари, жафокашлар сифатида жаннатга тушамиз. Улар (зўравонлар) эса ҳатто тавба қилишга ҳам улгурмай ўлиб кетадилар», деб ҳазиллашган эди.\nУ агар ЎҚМР битими тўхтатилса, янги қуролланиш пойгаси бошланиши ҳақида огоҳлантирди. Унинг сўзларига кўра, бундан энг кўп Европа азият чекади. Дунёдаги кўпгина ҳудудлар, жумладан Марказий Осиё ҳам Россиянинг хатти-ҳаракатидан жабр кўради.\nМуддат тугаб борар экан, Кремл ёлғон гапиришдан дўқ-пўписа қилиш ва айбни рад этишга ўтди.\n«Америкалик ҳамкорларимиз битимда иштирок этишни тўхтатаётганларини эълон қилдилар, биз ҳам тўхтатамиз», деди Путин шанба куни.\nРоссия ташқи ишлар вазири Сергей Лавров ва мудофаа вазири Сергей Шойгу телевидение орқали намойиш этилган учрашувда Россия «қимматга тушадиган қуролланиш жараёнида иштирок этмайди», деб айтганлар.\nЛавровнинг даъвосига кўра, Россия бир неча босқичдаги дипломатик музокаралар давомида «битимни сақлаб қолиш учун қўлган келган ишни қилган», бироқ далиллар бу баёнотларни инкор этмоқда.\nШу билан бир вақтда бош вазир Дмитрий Медведев Россия ҳукумати тадқиқотлар ўтказиш ва янги қуролларни ишлаб чиқиш учун маблағ ажратишини билдирди.\n«АҚШнинг шартномадан чиқишига жавоб чораси кўрилиши аниқ», деб ёзган у Твиттерда инглиз тилида.\nКремль SSC-8/9M729 ракетасининг ЎҚМР битимига зид эканлигини бир неча бор инкор этиб, унинг учиш масофаси 480 км экани ва бу келишувда кўрсатилганидан 20 километрга камлигини таъкидлаб келган.\nУшбу даъволарни «исботлаш« учун 23 январь куни Россия мудофаа вазирлиги ракетани хорижий ОАВ ва ҳарбий амалдорларга намойиш этдилар.\nШундай бўлса-да, Вашингтон ва НАТО иттифоқчилари ракетанинг «статик намойиши» етарли эмаслигини баён қилдилар.\nМарказий Осиёда Россиянинг даъволари шубҳа остига олинмоқда\nЯдровий хавфсизлик борасида Кремлнинг ўжарлиги ва таҳдидларига гувоҳ бўлган Марказий осиёликлар Россиянинг сўнгги даъволарига ишонаётганлари йўқ.\n«Россия Ғарб санкцияларига ўз ҳарбий салоҳиятини кучайтириш билангина жавоб қайтара олади», дейди олмаоталик сиёсий таҳлилчи Талгат Исмагамбетов.\n«Путин иқтисодиётни кўтара олмади, ишлаб чиқаришни ошириш ёки инновацион саноатни ривожлантиришга эриша олмади», деди у Карвонсарой.\n«У фақат ҳарбий-мудофаа комплексига эътибор қаратиши мумкин«, деди у. «Ракеталар ишлаб чиқариш ва Суриядаги ҳарбий чораларга миллионларни сарфлаётган бир пайтда, унинг халқи қашшоқликда кун кечирмоқда.»\n«Лекин бу ракеталар қўрқитиш воситаси, холос», деб қўшимча қилди у. «Қудратли ракеталарни серияли тарзда ишлаб чиқариш жуда қимматга тушадиган машғулот, Россия эса ҳозир бундай молиявий имкониятларга эга эмас.»\nРоссия Ғарб мамлакатлари билан музокараларда манфаатлироқ позицияга эга бўлишни хоҳлайди, шу боисдан ҳам «шартномаларнинг ўзи устунликка эга бўлган тарафларинигина қўллаб-қувватлайди», дейди халқаро масалалар ва конфликтология бўйича бишкеклик сиёсатшунос Эдил Осмонбетов.\n«Энг катта хавфни Европа мамлакатлари ҳис қилмоқда, уларда хавфсизлик даражаси кескин пасаймоқда ва улар ҳарбий бюджетларини оширишга мажбурлар», деди у Карвонсаройга.\n«Буларнинг бари бутун дунё учун жиддий оқибатларга олиб келиши мумкин», деди у. «Глобал хавфсизлик архитектураси тизимига путур етмоқда ва ядровий низо хавфи юзага келмоқда.»\n[Ушбу мақолани тайёрлашга Канат Алтинбаев ўз ҳиссасини қўшган]\nЖуда кулгили. Йўқ ракеталаридан кимдир қўрқади деб ўйлашади\nКремль ботлари ғазабланяпти, демак мақола яхши ёзилган\nҚора реклама ҳам реклама :-) Ўнг юзига урса чап юзини тутадиган аввалги Россия эмас. Энди ҳаммаси акси бўлади!!! Россия худди Гитлер, Наполеон ва Чингиз Хондек уруш бошласа. Ер деб аталмиш бу копток нима бўлади, ҳайронман? Буюк СССР юрти деб аталади ва урушлар, фарзандларимиз келажаги учун ҳавотир олмаса ҳам бўлади.\nСуф сизларга, Америка малайлари.\nТўғри. Тинчликни истар экансан, урушга тайёрлан. Америка Польшага кириш билан барча битимларни бузишни бошлаган. Мана шундан кейин Россия мудофаа ва ҳужум чизиқларини кучайтиришни бошлади. Ҳужум чизиғи потенциалини кучайтириш ҳужум қилиш истагидаги қарши томон ўз ҳаракати қандай натижага сабаб бўлишини ўйлашига олиб келади. Мудофаа эса халқ хавфсиз эканлигига кафолат беради. Агар иккиси ҳам мавжуд бўлса, муносиб ҳаёт кечириш мумкин.\nМуаллифни алмаштириш керак!\nЯна битта қўрқинчи мультфильм чиқаришади. Россиянинг аҳволи кулгили ва аянчли.\nХайриятки, Украина Россиянинг шохини яхшигина синдирди. Энди (Россия) у қадар хавфли эмас.\n«Айиқни ушладим!» - «Олиб кел уни бу ерга!» - «Қўйвормаяпти-да!!!»\nCentral.asia, сайтингиз номини USA.forever деб ўзгартиринглар. Россияга лой чаплашни бас қилинглар. Ким лой чапласа, демак унинг ўзи лойга ботган. Холисроқ бўлиб ёзинглар, ўқишга иштиёқ бўлсин. Кўнгил айниб кетди. Илтимос!\nҲа, тўлиқ қўшиламан\nMақола буюртма билан ёзилгани кўриниб турибди. Ўқимай қўяверса ҳам бўлади. Фактларнинг бари уйдирма. Юзаки фикрлайдиган одамлар учун мўлжалланган.\nЎта нохолис, тилёғламалик билан ёзилган, ҳеч нимага асосланмаган, тамғаларга тўла мақола экан. Баъзида И.А. Каримов шунақа «ахборот агентликларини» цензуралаб, тўғри қилган деб ўйлаб қоламан.\nБу Марказий осиёлик сиёсатшунослар ким ўзи, ҳамманинг номидан гапиришмасин. Путин улардан кўпроқ нарсани билса керак. Агар америкаликлар Россияни босиб олишни истаётганини кўрмаётган бўлсалар, демак улар сўқир экан. Ғарб бутун 20-21 асрлар давомида бошқа мамлакатларни эгаллашга уриниб келган, деярли эгаллаб бўлди ҳам, фақат икки-учта давлат қолди, жумладан Россия.\nКутлар хаммасига америка айбдор польша бн руминияга нимани жойлаштиребди санларга ухшаган уша ердан ойлик оладиганлар россия айбдор диб жар соласанла


16:10 / 15.10.2017 1396 pdf Ўқиш режими + -\nВақтлардаги ҳуқуқларни қазо қилиш имкони бор. Вақтларнинг ҳуқуқларини қазо қилиш имкони йўқ. Зотан, ҳар бир ворид бўлган вақтда, албатта, Аллоҳнинг янги ҳаққи ва таъкидланган амри бордир. Бас, қандай қилиб унда (вақтда) У Зотдан ўзганинг ҳаққини қазо қила оласан? Ҳолбуки, сен унда (вақтда) Аллоҳнинг ҳаққини қазо қилмадинг.\nИбн Атоуллоҳ Сакандарий раҳматуллоҳи алайҳнинг ушбу ҳикматини яхши тушуниб етишимиз учун, аввало, ундаги бирикма ва жумлаларни бирма-бир яхшилаб тушуниб олишимиз керак бўлади. Бу жумлаларнинг маъносини аввалги шарҳчилар алоҳида аҳамият билан баён этганлар.\n– Вақтлардаги ҳуқуқлар – намоз ва рўзага ўхшаш ибодатлардан иборат бўлиб, уларни адо қилиш учун берилган вақт кенг бўлади ва белгиланган вақти ўтиб кетса, у билан бошқа ҳақнинг орасида керагича вақт бўлгани учун қазо қилиш имкони бўлади.\nБошқача қилиб айтганда, Аллоҳ таоло мазкур ҳақларни белгиланган вақтда бажаришни фарз қилган бўлади. Шу билан бирга, ўша ҳақлар мазкур вақтлардан келиб чиқмаган бўлади. Фақат Аллоҳ таоло вақтларни мазкур ҳақларга белги қилиб қўйган бўлади, холос.\nМисол учун, намозни оладиган бўлсак, Аллоҳ таоло бу ибодатни фарз қилишида вақтнинг ҳеч қандай таъсири йўқ. Фақат Ҳақ субҳанаҳу ва таоло бир кеча-кундузда беш вақт намозни фарз қилишни ва уларнинг Ўзи истаган вақтларда адо этилишини ирода қилган, холос. Рўза ва закот ибодатлари ҳам худди шундай.\n– Вақтларнинг ҳуқуқлари – вақтларнинг ҳаракатидан келиб чиқадиган ва банда бажариши лозим бўлган ибодатлардан иборат бўлиб, у кетма-кет бўлиши керак, уларнинг ўша вақтлардан ажрашига имкон йўқ. Шунинг учун уларни қазо қилиб ҳам бўлмайди.\nБошқача қилиб айтганда, вақтларнинг ҳақлари вақтларда пайдо бўлган ҳолатлар юзасидан банда адо этиши лозим бўлган ҳақлардир. Мисол учун, шундай пайтлар келадики, унда Аллоҳ таоло бандага турли неъматларни ато қилади. Ана ўшанда бандага мазкур вақтда берилган неъматлар учун шукр қилиш вожиб бўлади. Бошқа бир вақтда Ҳақ субҳанаҳу ва таоло бандани бало-офатдан сақлаб қолади. Ўша вақтнинг ҳаққи сифатида банданинг зиммасига Аллоҳ таолога шукр этиш вожиб бўлади. Бошқа бир вақтда бандага сабр қилиш ва рози бўлиш вожиб бўлади ва ҳоказо...\nШайх Абул Аббос раҳматуллоҳи алайҳ айтади: «Банданинг вақти тўртдир, бешинчиси йўқдир: неъмат, синов, тоат ва маъсият. Сенинг зиммангда мазкур вақтларнинг ҳар бирида Аллоҳ таолонинг робблик ҳукми ила тақозо қилинган бандалик улушинг ҳаққи бордир. Бас, кимнинг тоат вақти бўлса, унинг йўли Аллоҳ таолога уни ўша тоатга ҳидоят қилгани ва уни адо этишга муваффақ қилганига шоҳид бўлишдир. Кимнинг неъмат вақти бўлса, унинг йўли шукрдир. Шукр эса қалбнинг Аллоҳ таоло ила шодмон бўлишидир. Кимнинг маъсият вақти бўлса, унинг йўли тавба ва истиғфордир. Кимнинг синов вақти бўлса, унинг йўли сабр ва ризодир. Ризо нафснинг Аллоҳ таолодан рози бўлишидир. «Сабр» сўзи «исбор» лафзидан олинган бўлиб, у ўқларга мўлжал бўлган нарсани билдиради. Шунингдек, сабр қилувчи ҳам нафсини қазонинг ўқларига мўлжал қилиб турган бўлади. Агар у ўшанда собит турган бўлса, сабр қилган бўлади. Сабр қалбнинг Аллоҳ таоло ҳузурида собит туришидир.\n«Ким берилганида шукр қилса, синалганида сабр қилса, зулм қилганида истиғфор айтса, мазлум бўлганида кечирса...» дедилар ва кейин сукут қилдилар.\n«Унга нима берилади, эй Аллоҳнинг Расули?» дейишди.\n«Ана ўшаларга омонлик бордир. Ана ўшалар ҳидоят топувчилардир», дедилар».\nУшбу тушунтиришга ёрдам берувчи муқаддима ва изоҳлардан сўнг Ибн Атоуллоҳ Сакандарий раҳматуллоҳи алайҳнинг ушбу ўзимиз ўрганаётган ҳикматини бир оз тафсилотлари билан шарҳ қилишга ўтсак бўлади.\n«Вақтлардаги ҳуқуқларни қазо қилиш имкони бор».\nҲақ субҳанаҳу ва таолонинг тайинли вақтга боғлаб қўйган ҳаққи ўз вақтида адо этилмаган бўлса, уларни қазо қилиш имкони бор. Қилиниши лозим бўлган нарсани белгиланган вақтидан кейин қилиш «қазо» дейилади.\nАгар банда дин талаб қилган амалларни эсидан чиқибми ёки қасдданми, ўз вақтида бажармаган бўлса, уни вақтидан кейин бўлса ҳам адо қилиши лозим бўлади.\n«Набий соллаллоҳу алайҳи васаллам: «Ким намозни унутса, бас, уни эслаган пайтида ўқиб олсин. Унинг бундан бошқа каффороти йўқдир. «Намозни Менинг зикрим учун қоим қил», дедилар».\n«Бирортангиз намоздан ухлаб ёки ғофил қолса, бас, уни эслаганида ўқиб олсин. Чунки Аллоҳ: «Намозни Менинг зикрим учун қоим қил», деди», дейилган.\nИслом дини осонлик, кенгчилик ва бандаларга раҳм-шафқат динидир. У инсонни тоқати ва имкониятидан ташқари нарсага таклиф қилмайди.\nАллоҳ таоло инсонни ва у яшаб турган оламни яратган Зотдир. Шу боисдан ҳам У Зот Ислом шариатини инсониятга қиёматгача мукаммал ва барча талабларга жавоб берадиган шариат қилиб жорий қилгандир.\nИнсон борки, эсидан чиқариши, унутиши бор. Араблар «Инсон» сўзи «нисён», яъни «унутиш» сўзидан олинган», дейдилар. Демак, унутиш айб эмас, балки узрлидир. Намозни унутган одам эслаган пайтида қазосини ўқиб олади.\nЯъни қазо бўлган намознинг ўрнини бундан бошқа нарса билан тўлдириб бўлмайди. Бу эса қазо намозни ўқишдан бошқа илож йўқлигининг энг кучли далилларидан биридир.\nУхлаб қолган одам ҳам худди эсидан чиққан одам каби айбдор бўлмайди. У ҳам уйғонган заҳоти ўқилмаган намозининг қазосини ўқиб олади.\nУшбу ҳадиси шарифдан, намозни вақтида ўқимаган одам қазосини ўқиб олади, деган хулоса чиқмоқда. Чунки ухлаб қолган ёки эсидан чиқарган одам намозни қазо қилиб ўқиши лозим бўлгач, узрсиз қазо қилган одам ҳам қазо намозини ўқиши кераклиги ўз-ўзидан маълум нарса. Бу жумҳур уламоларнинг сўзларидир.\nДангасалик ёки қасд ила намозни тарк қилган одам ухлаб қолган ва эсидан чиқарган одамга қиёс қилинади. Чунки намознинг фарзлиги ҳар доим зиммада бордир. Фарз нарса адо этилмагунича, зиммадан тушмайди.\nРўзани қазо қилганларнинг ҳукми ҳам шундай бўлади.\n«Вақтларнинг ҳуқуқларини қазо қилиш имкони йўқ».\nҲар бир лаҳзанинг сенда ҳаққи бор эди. Ўша вақтнинг ҳаққини адо этишинг керак эди. Хурсандчилик етганида шукр қилишинг, кўнгилсизлик етганида сабр қилиб, рози бўлишинг лозим эди. Ҳар бир вақтнинг ҳаққини ўз вақтида адо этмаган одам унинг қазосини ўрнига қўя олмаслиги аниқ.\n«Зотан, ҳар бир ворид бўлган вақтда, албатта, Аллоҳнинг янги ҳаққи ва таъкидланган амри бордир».\nАгар вақтнинг қазо бўлган ҳаққини бажараман десанг, турган вақтингнинг ҳаққи қазо бўлади.\n«Бас, қандай қилиб унда (вақтда) У Зотдан ўзганинг ҳаққини қазо қила оласан? Ҳолбуки, сен унда (вақтда) Аллоҳнинг ҳаққини қазо қилмадинг».\nАллоҳ таолонинг ҳаққини адо қила олмаган банда ўзига ўхшаган банданинг ҳаққини қандай адо қилади? Шунинг учун аввало банда Аллоҳ таолонинг ўзидаги ҳаққини ўз вақтида адо қилиш пайида бўлиши керак. Ана шунда Ҳақ субҳанаҳу ва таолонинг ҳам, У Зотнинг бандаларининг ҳам ҳаққини адо этиш имкони бўлади. Бунинг учун Қуръони Каримнинг қуйидаги оятига заррача оғишмай амал қилиш лозим бўлади.\n«Роббингни эртаю кеч ичингда тазарру-ла, қўрқиб, овоз чиқариб гапирмай зикр қил ва ғофиллардан бўлма» (205-оят).\nЯъни «Аллоҳни доимо зикр қилиб юр. Аллоҳ таоло ҳамма нарсани эшитиб турувчи Зотдир. Унга қарата баланд овозда дуо ёки зикр қилишнинг ҳожати йўқ. Энг муҳими, зикр бардавом бўлиши ва дилдан чиққан, тазаррули бўлиши шарт. Акс ҳолда инсон ғофиллардан бўлиб қолади».\nМўмин-мусулмон доимо Аллоҳни зикр этиб, Унга шукр қилганидагина иши олға босади.\n«Зикр» сўзи луғатда «эслаш», «хотирлаш», «сўзлаш», «тилга олиш», «баён этиш», «шарҳлаш», «тавсифлаш» каби маъноларни англатади. Аммо умумий маънода зикр икки хил бўлади: тил билан ва дил билан зикр қилиш. Буларнинг ҳар бири ҳам икки турли бўлади: унутганини эслаш ва унутмаса ҳам, ёдидаги нарсани хотирлаш.\nУламолар истилоҳида зикр деб банданинг Роббини тили ва дили билан эслашига айтилади. Бу эслаш У Зотнинг Ўзини, сифатларини, амалларини, ҳукмларини зикр этиш, ёки Китобини тиловат қилиш, ёхуд У Зотга дуо қилиш, У Зотдан бирор нарсани сўраш, У Зотга ҳамду сано айтиш, У Зотни улуғлаш ва У Зотга шукр келтириш каби нарсалар ила бўлади.\nЗикр ҳар бир бандадан талаб қилинган ва ҳар бир бандага маҳбуб қилинган нарсадир. Зикр ҳар доим қилиниши керак бўлган марғуб ишдир. Фақат шариат истисно қилган – қазои ҳожат ва хутба эшитиш пайтига ўхшаш ҳолатлардагина зикр қилинмайди.\nАллоҳ таолонинг Ўзи Қуръони Каримдаги кўплаб оятларида биз – бандаларига зикр қилишни амр этган. Зикрни кўп қилиш ва бунда бардавом бўлиш нажот учун шарт қилинган. Аллоҳ таолонинг Ўзи зикр қилувчиларни мақтаган, уларни Ўз оятларидан баҳраманд бўладиганлар, деб атаган ва зокирларнинг ақл эгалари эканини таъкидлаган. Баъзи уламоларимиз мазкур оятларнинг сони бир юз етмиш тўртта эканини таъкидлашган.\n«Ким Менинг зикримдан юз ўгирса, албатта, унга торчилик ҳаёти бўлур ва қиёмат куни уни кўр ҳолида тирилтирурмиз» (124-оят).\nДемак, инсон Аллоҳ таолони унутса, Уни зикр қилмаса, Унинг ҳидоятига эргашмаса, ўзига ўзи душманлик қилган бўлади. Аввало, ундай одам бу дунёда ночор ҳаёт кечиради. Иймонсизлиги туфайли ўзи тўйса ҳам, кўзи тўймас бўлиб қолади. Молу дунё, айшу ишрат ичида кўмилиб ётса ҳам, унга оз кўринади. Улардан ажраб қолишдан қўрқаверади. Иймонсизлиги туфайли кетма-кет муаммолар келиб чиқаверади.\nБу ҳам дунё ҳаётида қилган қилмишига муносиб жазодир. Лекин унинг ўзи нима учун кўр ҳолида тирилтирилганини тушуна олмайди.\nАллоҳни зикр қилиш – қалбни Унга боғлаш, «У мени кузатиб турибди», деган доимий сергакликда туриш, Аллоҳнинг буйруқларини бир лаҳза ҳам эсдан чиқармай, холис амал қилишдир.\n«Бас, Мени эслангиз, сизни эслайман. Ва Менга шукр қилингиз, куфр қилмангиз» (152-оят).\nУшбу оят ўзи қисқа бўлишига қарамай, олам-олам маъно касб этади. Аллоҳ таоло Ўзи яратган, ҳаёт ва ризқ берган бандаларига: «Мени эслангиз», демоқда.\nХўш, Аллоҳ таоло бу ожиз бандаларининг эслашига муҳтожми? Йўқ, У – беҳожат Зот. Ҳамма муҳтожлик бандаларда. Лекин бу амр бандаларга яхшилик етиши учундир. Улар Аллоҳни зикр қилиб эслашлари ила Аллоҳ таоло уларни зикр қилишига, эслашига эришадилар. Аммо зикр билан зикрнинг фарқи бор, албатта. Ҳеч нарсага арзимайдиган ожиз банданинг эслаши қаерда-ю, оламларнинг Робби бўлган Аллоҳ таолонинг эслаши қаерда! Банда қандай, қачон ва қаерда эслайди? Аллоҳ-чи?\n«Аллоҳ таоло шундай дейди: «Эй одам боласи! Агар Мени ўзинг эсласанг, Мен ҳам сени Ўзим эслайман, агар кўпчилик ичида эсласанг, Мен сени фаришталар ичида эслайман».\n«Аллоҳни кўп зикр қилувчи эркаклар ва (Аллоҳни кўп) зикр қилувчи аёллар – ўшаларга Аллоҳ мағфиратни ва буюк ажрни тайёрлаб қўйгандир» (35-оят).\nАллоҳни кўп зикр қилиш барча олиймақом инсоний сифатларнинг юзага чиқиши ва бардавом бўлишига олиб келади. Аллоҳни кўп зикр қилиш ҳар бир мусулмон эркак ва аёл учун зарурий амаллардан саналади.\nҚалби очиқ зотлар Аллоҳ таолонинг даргоҳидан бошқа жойда нажот йўқлигини англаб етганлар. Аллоҳ таолонинг даргоҳига эса У Зотга бўлган ҳақиқий муҳаббат ила вафот этмагунча эришиб бўлмайди. Ҳақиқий муҳаббат маҳбубни давомли зикр қилиш ва уни тарк этмаслик ила собит бўлади.\nАллоҳ таоло барчаларимизга вақтлардаги ҳуқуқларни қазо қилиш имкони борлигини англаб етишимизни насиб қилсин! Шу билан бирга, вақтларнинг ҳуқуқларини қазо қилиш имкони йўқлигини ҳам билиб, уларни ўз вақтида адо этиб юришимизни насиб айласин!\n11:35 / 15.10.2017 2440\n16:47 / 15.10.2017 1964\n1668 14:29 / 28.04.2018\n1676 18:38 / 09.02.2018\n2145 20:25 / 10.05.2018\n1316 16:44 / 09.05.2018


Ветеринар ва чорвачини қаерда ўқитадилар | NORMA.UZ\nВетеринар ва чорвачини қаерда ўқитадилар\nВазирлар Маҳкамасининг 3.10.2019 йилдаги 840-сон қарори билан Самарқанд ветеринария медицинаси институтининг Тошкент филиали фаолияти тартибга солинди.\nЭслатиб ўтамиз, филиал Президентнинг 28.03.2019 йилдаги ПҚ-4254-сон қарори билан ташкил этилган.\nБу ерда ветеринария ва чорвачилик соҳаси мутахассисларини тайёрлайдилар, уларнинг малакасини ошириш ва уларни қайта тайёрлаш курсларини ташкил этадилар, шунингдек амалий ва инновацион изланишлар билан шуғулланадилар. Филиалга талабаларни қабул қилиш 2020/2021 ўқув йилидан қуйидаги бакалавриат йўналишларига амалга оширилади:\nветеринария - санитария экспертизаси;\nветеринария диагностикаси ва лаборатория ишлари.\nҚабул квотасини ҳар йили тасдиқланадиган олий таълим муассасаларига қабул параметрларидан келиб чиқиб белгилайдилар.\nОТМга Учтепа тумани, Ўрикзор даҳаси, Ҳалқа йўли кўчаси 9-уй манзилида жойлашган Тошкент иқтисодиёт ва сервис коллежининг биноси, мавжуд 200 ўринли ётоқхонаси билан биргаликда берилади. Коллеж ўқувчилари ўқишни битиргунларига қадар филиал биноларида қоладилар. Бундан ташқари, коллеж лаборатория биносининг бир қисмини Тошкент Асаларичилар уюшмасига тақдим этадилар.\nВетеринарлар қандай малака оширади\nҚорамол боши устидан ветеринария назорати кучайтирилади


Қурилишда қачон шаффофлик бўлади? - zarnews.uz\nБугунги кунда объектларда қурилиш ишларининг боришини доимий мониторинг қилиб бориш учун ҳар бир объектга видеокамералар ўрнатилиб, марказлашган холда ягона тизим яратиш ишлари олиб борилмоқда. Тест режимида «Шаффоф қурилиш» тизими амалга оширилди.\n- Ушбу тизим (портал) жорий йил 1 январидан республика бўйича ишга туширилди, - дейди Самарқанд вилоят қурилиш назорати инспекцияси бошлиғи Ҳамдам Жабборов. - Энди ҳар бир қурилиш объекти учун ер ажратиш, ҳокимлик қарори, лойиҳа ҳужжатлари, қурилиш ишларининг бориши, қурилиш материаллари сифати, иш берувчи, инженер-техник, ишчи мутахассислар тўғрисидаги маълумотлар ва тугатилган объектларнинг фойдаланишга топшириш босқичлари геопортал тизимига киритилмоқда.\nҚурилиш назорати инспекциялари томонидан ҳар бир объектда бажарилаётган ишларни назоратга олиш, аниқланган камчиликларни ўз муддатида бартараф этиш, қўпол қонунбузилишлар ҳолатлари аниқланганда тизимли чоралар белгилаш имконияти ошди.\nСамарқанд шаҳридаги саноат қурилиш техникуми қошида пудратчи ташкилотларнинг бетончи, ғишт терувчи, сувоқчи, пардозчи, пайвандчи, монтажчи, сантехника мутахассисларининг малакасини ошириш йўлга қўйилди. Пудратчи ташкилотларнинг раҳбар, инженер-техник ходимлари малакасини ошириш Самарқанд давлат архитектура-қурилиш институтида амалга оширилмоқда.\nБуюртмачининг техник назорати мутахассислари қурилиш объектида асосий ролга эгалиги сабабли уларга қурилиш сифатини таъминлаш юзасидан талаб кучайтирилди. Бугунги кунда техник назорат ҳамда муаллифлик назоратини олиб борувчи ходимлар малакасини ошириш ва сертификатланган мутахассислар бўлиши талаби қўйилган.\nИнспекция томонидан жисмоний шахс ва юридик шахсларнинг вакилларини қабул қилиш ва мавжуд муаммоларини ҳал қилиш мақсадида “Ахборот бурчаги” ташкил этилган. Бундан ташқари, тадбиркорларга зарур бўлган маълумотларни инспекциянинг www.samgasn.uz веб-сайти, 66-235-08-57 рақамли “Ишонч телефони” ташкил этилган.\n2020 йил инспекцияда юридик ва жисмоний шахсларнинг 148 та мурожаати қабул қилиниб, белгиланган муддатда кўриб чиқилган.\nТеглар: қурилиш тендер


09.03.2020 11:44 0 2465\nЕХҲТ туҳмат ва ҳақорат учун жиноий жавобгарлик масаласида минтақадаги барча давлатларни Ўзбекистон изидан боришга чақирди.\nЕвропада хавфсизлик ва ҳамкорлик ташкилоти (ЕХҲТ)нинг ОАВ эркинлиги масалалари бўйича вакиллиги офисининг расмий сайтида жорий йилнинг 5-6 март кунлари Самарқанд шаҳрида бўлиб ўтган II Марказий Осиё судьялар мулоқоти натижалари бўйича пресс-релиз эълон қилинди.\nУшбу чиқишда ЕХҲТнинг ОАВ эркинлиги масалалари бўйича вакили Арлем Дезир мамлакатимизда сўз эркинлигини таъминлаш соҳасида амалга оширилаётган ишларни қўллаб-қувватлашини билдирган.\nХусусан, А.Дезир Ўзбекистон Республикаси Президенти Ш.Мирзиёевнинг туҳмат ва ҳақорат учун озодликдан маҳрум қилиш тарзидаги жазони бекор қилиш бўйича янги қонунни қабул қилишини, шунингдек блогерларга журналистларга бериладиган ҳуқуқлар берилишини олқишлаган. У ушбу масалада минтақадаги бошқа давлатларни ҳам Ўзбекистондан намуна олишга чақирган.\nҚолаверса, ЕХҲТнинг махсус вакили А.Дезир Миллий масс-медиани қўллаб-қувватлаш ва ривожлантириш жамоат фонди Васийлик Кенгашига Самарқандда Марказий Осиё судьяларининг мулоқотига кенг майдон яратиб бергани учун миннатдорлик билдирган.\nP.S.: ЕХҲТнинг ушбу баёноти Ўзбекистоннинг сўз эркинлиги борасидаги фаолиятига юксак баҳо ҳисобланади, бошқа давлатларни ҳам ўрнак олишга чақириш ҳолати камдан-кам бўлади.\nЎзбекистон ЕХҲТ жиноий жавобгарлик


“Блаттер АҚШдаги тергов остида” - BBC O'zbek\n“Блаттер АҚШдаги тергов остида”\nАмерикадаги оммавий ахборот воситалари хабар тарқатишича, АҚШда ФИФА президенти Зепп Блаттер устидан тергов бормоқда.\nБу текширувнинг ўтган ҳафтадаги ФИФА коррупция можароси марказида экани хабар қилинмоқда.\nNew York Times рўзномаси ва ABC News телеканали Зепп Блаттер АҚШдаги тергов марказида тургани ҳақида хабар тарқатаркан, бу хабар манбаси терговга яқин шахс экани айтилади.\nБироқ жаноб Блаттерга боғлиқ бошқа тафсилотлар ойдинланмаган.\nABC News телеканали хабарига кўра, жаноб Блаттер АҚШ Федерал Қидирув бюроси ва прокуратура ўтказаётган тергов остидадир.\nУшбу тергов доирасида ўтган ҳафта Цюрихда ФИФА раҳбарларидан етти нафари ҳибсга олинган эди.\nЖаноб Блаттер тергов остида экани ҳақидаги хабар Зепп Блаттер ФИФА президентлигидан истеъфо берганиниэълон қилиши ортидан тарқалди.\nБу борада шарҳ сўралганида АҚШ Федерал Қидирув бюроси Америка Бош прокурори Лоретта Линч баёнотидан бошқа изоҳ берилмаслигини маълум қилди.\nЎтган ҳафта ФИФА расмийлари ҳибсга олиниши борасида гапирган Бош прокурор Линч хоним бутун халқаро футбол федерацияси фаолияти коррупция айбловларига алоқадорлик гумони билан текширилаётганини айтганди.\nБош прокурор Лоретта Линч сўзларига кўра, ФИФАда коррупция “тизгинсиз, мунтазам ва чуқур илдиз отган” ҳамда ҳибслар терговнинг якуни эмас, балки бошланишидир, холос.\nАҚШ Адлия вазирлигига кўра, ҳозир тергов ФИФАнинг 14 юқори лавозимли мулозими тергов остидадир.\nУлар жами 150 миллион доллардан ортиқ маблағни пора сифатида беришда алоқадор деб кўрилмоқдалар.\nҲибсга олинган етти ФИФА расмийсидан икки нафари ФИФА вице-президентидир.\nУларнинг Швейцариядан АҚШга экстрадиция қилиниши кутилмоқда.\nБи-би-сининг Нью-Йоркдаги мухбири Ник Брайант хабар қилишича, бир неча АҚШ расмийлари Швейцарияда ҳибсга олинган ФИФА расмийларининг Америка ҳуқуқ-тартибот органлари билан ҳамкорлик қилишларига умид билдирганлар.\nАмерикалик расмийлар фикрича, тергов билан ҳамкорлик Зепп Блаттерга қарши иш очишга кўмак беради.\nБлаттер ФИФА президентлигидан истеъфо берди\nБлаттер ўз курсисини сақлаб қолди ва қоралашга ҳам улгурди\nФИФА Президенти: 'Россиядан жаҳон чемпионатига мезбонлик олиб қўйилмайди'\nЗепп Блаттер футбол бўйича жаҳон чемпионати жойини танлаш тартибини ўзгартирмоқчи\nБлаттер: 'Ислом Каримовдек футболсевар давлат раҳбарини кўрмаганман'\nКим яна бешинчи бор президент бўлмоқчи?


Персен День – medu.uz – Дорилар ҳақида маълумотлар ўзбек тилида\nHome Йўриқномалар Персен День\nУшбу илова варақани сақланг. Эҳтимол, Сиз уни яна бир бор ўқиб чиқишни истаб қоларсиз.\nАгар Сизда саволлар пайдо бўлса, фармацевт билан маслаҳатлашинг.\nАгар даволанишнинг 14 кунидан кейин симптомлар сақланса ёки зўрайса, шифокорга мурожаат қилинг.\nЖиддий ёки ушбу йўриқномада таърифланмаган янги ножўя самаралар пайдо бўлганида, илтимос, шифокор ёки фармацевтга мурожаат этинг.\nПерсен День ўзи нима ва у нима учун қўлланади\nПерсен День препаратини қабул қилиш олдидан нималарни билиш керак\nПерсен Деньни қандай қабул қилиш керак\nЎсимликлардан олинадиган тинчлантирувчи восита\nБир таблетка қуйидаги фаол моддаларни сақлайди:\n35 мг валериана илдизининг қуруқ экстракти (Valeriana officinalis L., Valerianae radix extractum siccum, сувли-спиртли ажратма)\n17,5 мг доривор лимон ўти баргларининг қуруқ экстракти (Melissa officinalis , Melissae folium extractum siccum)\n17,5 мг қалампир ялпизи баргларининг қуруқ экстракти (Mentha piperita L., Menthae piperitae folium extractum siccum)\nёрдамчи моддалар: микрокристалл целлюлоза, маккажўхори крахмали, кросповидон, лактоза моногидрати, тальк, магний стеарати, сувсиз коллоид кремний диоксиди, гипромеллоза, натрий кармеллозаси, повидон, кальций карбонати, глицерин, сахароза, монтангликол муми, темир оксиди (Е 172), титан диоксиди (Е 171).\nЎрами: 40 таблеткадан картон қутида.\nПЕРСЕН ДЕНЬ НИМА ВА У НИМА УЧУН ҚЎЛЛАНАДИ\nПерсен День ўсимликлардан олинган, енгил тинчлантирувчи таъсирга эга препаратдир.\nЛимон ўти баргларининг экстракти таблетканинг тинчлантирувчи таъсирини кучайтиради. Қалампир ялпиз баргларининг экстракти валериана илдизининг экстрактлари билан мажмуада анъанавий тинчлантирувчи восита сифатида қўлланади.\nПерсен День неврозни даволашнинг дастлабки босқичларида, қачонки кучли препаратларни қўллаш асосланмаган ҳолларда қўлланади.\nПерсен Деньни қабул қилиш учун тавсиялар\nПЕРСЕН ДЕНЬ ПРЕПАРАТИНИ ҚАБУЛ ҚИЛИШ ОЛДИДАН НИМАЛАР БИЛИШ ЗАРУР\nЎт-тош касаллиги ва ўт чиқариш йўлларининг бошқа касалликлари бўлган пациентларда қалампир ялпиз барглари препаратларини қўллаганда эҳтиёткорликка риоя қилиш керак.\n12 ёшгача бўлган болаларда қўллашнинг клиник тажриба йўқлиги сабабли, бу ёш гуруҳида Персен Деньни қабул қилиш тавсия қилинмайди.\nАгар Сиз ҳозирги вақтда ҳар қандай препарат қабул қилсангиз ёки яқинда қабул қилган бўлсангиз ёки қабул қилмоқчи бўлсангиз, шу жумладан рецептсиз бериладиган препаратлар, шифокорингизга ёки фармацевтга хабар қилинг.\nБошқа дори воситалари билан ўзаро фармакологик таъсирини баҳолаш бўйича текширишлар чегараланган. CYP2D6, CYP3A4/5, CYP1A2 ва CYP2E1 изоферментлари иштироқида метаболизмга учрайдиган препаратлари билан клиник аҳамиятли ўзаро таъсири аниқланмаган.\nСинтетик седатив воситалар билан бир вақтда қўллашга тавсия қилинмайди. Фақат шифокорнинг доимий кузатуви остида ва тиббий қўлланилиши бўлганида даволашни ўтқазиш мумкин.\nАгар Сиз қайси препаратларни қабул қилаётганингизни билмасангиз шифокорга ёки фармацевтга мурожаат қилинг.\nАгар Сиз ҳомиладор бўлсангиз, ҳомиладорликка гумон қилаётган ёки режалаштираётган бўлсангиз, ёки бола эмизаётган бўлсангиз, ушбу дори препаратни қабул қилишдан олдин даволовчи шифокор ёки фармацевт билан маслаҳатлашинг.\nҲомиладорлик ва эмизиш даврида препаратни хавфсизлиги исботланмаган, шу туфайли эҳтиёткорлик чораси сифатида Персен День препаратини қабул қилиш тавсия қилинмайди.\nУшбу препаратни қўллаш автомобилни ҳайдаш ва техникани бошқариш қобилиятига таъсир кўрсатиши мумкин. Препаратнинг таъсири остида автомобилни бошқариш ёки диққатни жамлашни талаб қилувчи техник мосламалар билан ишлаш мумкин эмас.\nПрепаратнинг айрим ёрдамчи моддалари тўғрисида маълумот\nПрепарат лактоза ва сахароза сақлайди. Айрим қандларни ўзлаштираолмаслик бўлганида ушбу дори воситасини қўллашдан олдин шифокор билан билан маслаҳатлашинг.\nКучли ақлий юкламаларда, безовталикда ёки қўзғалишда – кунига уч марта 3-4 таблеткадан буюрилади.\nУйқусизликда: 3-4 таблеткадан уйқудан бир соат олдин буюрилади.\nИчга, овқат қабул қилишдан қатъий назар, сув билан бирга ютилади.\nПрепаратнинг таъсири аста-секин намоён бўлади. Оптимал даволаш самарасини олиш учун таблеткаларни камида 2 ҳафта давомида узлуксиз қабул қилиш керак.\nДаволаш курси чекланмаган. Персен День препарати тавсия этилган дозаларда давомли қўлланганида қарамлик чақирмайди ёки бекор қилиш синдроми бўлмайди.\nАгар 14 кун даволашдан кейин симптомлар сақланиб қолса ёки аҳвол яхшиланмаса, шифокор билан маслаҳатлашиш керак.\nБундай қўллашнинг клиник тажрибаси йўқлигини назарда тутиб, Персен День 12 ёшгача бўлган болаларга қабул қилиш учун тавсия этилмайди.\nПрепаратнинг бир марталик дозаси, тахминан 20 г валериана илдизлари (бу тахминан Персен Деньнинг 103 таблеткасига тенг) толиқиш, қоринда спазмлар, кўкракда оғирлик, бош айланиши, кўп титраш ва кўз қорачиқларини кенгайиши каби симптомларни чақириши мумкин. Бу симптомлар 24 соат давомида йўқолади. Агар сиз Персен Деньнинг дозасини ошириб юборган бўлсангиз ва таърифланган симптомлар 24 соатдан ортиқроқ сақланиб турса, дарҳол шифокор билан боғланинг. Шу каби симптомлар пайдо бўлса самарани бир маромда сақлаб турувчи даволаш ўтказилади.\nАгар Сиз таблеткани қабул қилишни унутган бўлсангиз, уни иложи борича тезроқ қабул қилинг. Агар кейинги дозани қабул қилиш вақти келган бўлса, уни одатдаги тартибда қабул қилинг.\nЎтказиб юборилган дозанинг ўрнини тўлдириш учун икки баробар дозани қабул қилманг.\nБарча дори препаратлари каби, Персен День ҳам ножўя таъсирлар чақириши мумкин, бироқ улар барча пациентларда ҳам ривожланавермайди.\nҲар қандай ножўя самаралар пайдо бўлса шифокорга ёки фармацевтга мурожаат қилинг.\nБу шунингдек ушбу иловада келтирилмаган ножўя самараларга ҳам тегишли.\nБолалар ололмайдиган жойда, 25оС дан юқори бўлмаган ҳароратда сақлансин.\nЎрамида кўрсатилган яроқлилик муддати ўтгач қўлланилмасин. Яроқлилик муддатининг тугаши кўрсатилган ойнинг охирги кунига тўғри келади.\nДори препаратларини канализацияга ёки маиший чиқиндиларга ташлаш мумкин эмас. Керак бўлмаган дориларни йўқотиш тартиби тўғрисида фармацевтдан сўранг. Бундай чоралар атроф-муҳитни ҳимоя қилишга ёрдам беради.


Мутафаккирлар. Аҳмад Югнакий (ХII аср) | Shosh.uz\nБош саҳифа » Алломалар » Мутафаккирлар. Аҳмад Югнакий (ХII аср)\nМанбаларда Аҳмад Югнакийнинг туғилган жойи Югнак деб аталади. Бу номдаги қишлоқлар қадимги Самарқанд атрофи, Фарғона водийси ва Сирдарё бўйларида мавжуд бўлган. Аҳмад онадан кўзи ожиз туғилди. Алишер Навоий бу ҳақда шундай ёзади: “Ҳақ субҳонаҳу ва таоло агарчи зоҳир кўзин ёпуқ яраттандур, аммо кўнгил кўзин бағоят ёруқ қилғондур”. Аҳмад ёшлигидан жуда қобилиятли ва зийрак бўлган. Кўзи ожизлиги сабабли, ўзга турк йигитлари сингари от миниб, қилич чопишга эмас, Қуръони каримни ёд олиб, Расулуллоҳ алайҳиссалом ҳадисларини ўзлаштиришга жидду-жаҳд кўрсатган.\nАдиб Аҳмад исломий билимларни пухта эгаллаб, ўша даврнинг етук олимларидан бирига айланди. У салоҳиятли шоир ва ахлоқ муаллимидир. Адибдан бизгача етиб келган ягона яхлит асар “Ҳибат ул-ҳақойиқ” (“Ҳақиқатлар туҳфаси”) достони бўлиб, 484 мисрадан иборат.\nАҳмад Югнакий номига “Адиб” сўзи қўшиб айтилиши маълум сабабга эга. У ўзини шоир эмас, балки адаб илми намояндаси деб билади. Унинг достони ҳам туркий элатларга исломий одоб қоидалари, маънавий-ахлоқий камолот сирларидан таълим беришга мўлжалланган. Буни ундаги боб сарлавҳаларидан ҳам англаш мумкин. Биринчи боб – “Илм манфаати ва жаҳолатнинг зарари ҳақида” деб аталиб, унда Пайғамбарнинг “Илм Чин эли (яъни Хитой)да бўлса ҳам, ўрганинг!” деган ҳадислари араб тилида келтирилган ва ушбу фикр туркий тўртликлар шаклида шарҳланган. “Саодат йўли билим билан билинади”, дейди Адиб. У билим эгаси бўлган аёл кишини эрлар қаторида кўради, билимсиз эркакни эса аёлдан ҳам заиф билади.\nБилим эгаси вафот этганда ҳам унинг номи боқий қолади, деб хулосалайди шоир, аммо билимсиз киши тиригида ҳам ўликдан фарқи йўқдир.\nАдиб Аҳмад билимсизликни қоралаб яна Расулуллоҳ алайҳиссалом ҳадисларига мурожаат этади: “Тангри ҳеч қачон жоҳилларни азиз қилган эмас”. Илм қадрига фақат маърифатли одам етади, нодонга эса насиҳат бефойдадир. Адиб Аҳмаднинг фикрича, билим туганмас бойлиқдир, у фақир кишини бой этади, илм аҳлини эса араб ҳам, ажам ҳам олқишлайди.\nИккинчи боб “Тилни тийиш ва бошқа одоблар ҳақида” деб номланади. Адиб фикрича, киши бошига ҳар қандай иш тушса, тили туфайли содир бўлади, баъзилар яхшилик кўради, баъзилар афсус чекади. Ахмоқ одамнинг тили – душмани, кўп кишиларнинг тили туфайли қони тўкилди. Адиб Аҳмад беҳудагўйлик ва ёлғон сўзлашни қаттиқ қоралайди. Сўзнинг тўғриси ва қисқаси яхши деб ҳисоблайди. Боб давомида сир сақлашнинг муҳимлиги таъкидланади, “ҳатто яқин дўстингдан ҳам эҳтиёт бўл” – дея огоҳлантиради шоир. Бундай огоҳлантиришлар замонанинг қалтислигини эслатиб турарди.\nУчинчи боб ҳам шунга мувофиқ “Дунё ҳолатларининг ўзгариб туриши ва дунё аҳлида вафо камлиги ҳақида”. Адиб Аҳмад ўз асарини кексалик чоғида ёзганлиги ушбу боб мазмунидан сезилади.\nАдиб дунёнинг ўткинчилиги, киши умрининг елдек ўтиши, обод ўлкалар хароб бўлиб, доноларнинг кўпи дунёни тарк этганини афсус билан қайд этади. Дунё бир қўли билан кишига асал тутса, иккинчи қўли билан оғу тутади.\nШу сабабли “егулигинг ва кийгулигинг бор бўлса, кўп ҳам мол-дунё йиғишга ружу қўйма”, дейди Адиб.\n“Ҳибат ул-ҳақойиқ” асари асосий қисмининг кейинги 4–7- боблари ҳам инсонларнинг юксак фазилатларини таърифлаш, нуқсонларини қоралашга бағишланган. Уларда саховат, қўли очиқлик, тавозеъ, инсонларга меҳрли бўлиш, вафоли, шавкатли, ҳалим табиатли, кечирувчан, камтар бўлиш тарғиб қилинади, бахил ва очкўзлик, молпарастлик, ғазабнок ва такаббурлик, риёкорлик, бесабрлик, зулм ва зўравонлик, сафсатабозлик қаттиқ қораланади.\nАсар бошдан оёқ тавҳид эътиқодига таянади, муаллиф фикрлари Аллоҳ таолонинг муборак оятлари, Расулуллоҳ (соллаллоҳу алайҳи васаллам) ҳикматли ҳадислари билан далилланади. Туркий тилда битилган шеърий матн орасида қатор оятлар, 20 дан ортиқ ҳадисларнинг асл арабий матни келтирилган, улар туркийда шеър воситасида шарҳ этилган.\nАдиб Аҳмад Мовароуннаҳр ва Хуросонда туркий элатлар маданиятини юксалтиришда катта хизмат қилди. ХI–ХII асрларда ижод этган Маҳмуд Кошғарий, Юсуф Хос Ҳожиб, Аҳмад Яссавий каби нафақат ўзбек халқи, балки бутун турк олами, ҳатто ислом минтақасининг буюк алломалари ижодига Адиб Аҳмаднинг таъсири беқиёсдир.\nTags Аҳмад Югнакий Мутафаккир\nPrevious Народы Узбекистана. Евреи. Караимы и крымчаки\nNext Тошкент, 1980 йил


ЎзА - «...Менинг муҳаббатим ҳеч кимни бахтли қилмади...»\n01.02.2018 17:23 Чоп этиш версияси\n«Печорин қандай образ?», «Белланинг ўлими адолатдан эдими?», «Нима учун асар номи «Замонамиз қаҳрамони?» Шу ва бошқа кўплаб саволларга "Telegram" тармоғида ёшлардан таркиб топган "Intellect" гуруҳи аъзоларининг мутолаа ойлиги лойиҳаси доирасида январь ойида ўқилган Михаил Лермонтовнинг «Замонамиз қаҳрамони» китоби юзасидан ўтказилган муҳокамада жавоб изланди. Асар юзасидан фикр-мулоҳазалар билдирилди.\n– «...Менинг муҳаббатим ҳеч кимни бахтли қилмади...». Тагига чизиб ўқиладиган сатрлар, – дейди Тошкент темир йўл муҳандислари институтининг учинчи курс талабаси Элмурод Абдукамолов. – Рус адабиётининг ёрқин вакилларидан бири – Лермонтов асарларида ўша давр руҳи сезилиб туради, реал ҳаёт манзаралари тасвирланади. Қаҳрамонлари эса янгича шароитда тарбияланган, замонасоз шахслар, улар ички олами инсон руҳий кечинмаларининг тасвирига бой. Адибнинг 1840 йилда нашр этилган “Замонамиз қаҳрамони” китоби сўзбошисида шундай дейилади: “Замонамиз қаҳрамони”, муҳтарам афандилар, ҳақиқатан ҳам портрет, лекин бир кишиники эмас, бу – бутун авлодимизнинг тўла равишда кўрсатилган қусурларидан яралмиш бир портрет”.\nКитоб мутолааси юзасидан ўтказилган танловда Элмурод Абдукамолов ғолиб, деб топилди ва китоблар жамланмаси билан тақдирланди.\n– Бугунги муҳокамамиз ҳақиқатда қарама-қаршиликларга бой бўлди ва қизиғи шундаки, китобхонлар томонидан бир-бирига зид равишда билдирилган ҳеч бир фикр ҳақиқатдан йироқ эмас эди, – дейди лойиҳа ташкилотчиларидан бири Жавоҳир Шамсиддинов. – Бу эса гуруҳимиз китобхонларининг мустақил ва мантиқли фикр юритиш қобилиятига эга эканлигидан далолат. Ўйлайманки, бугунги муҳокамадан кўп нарса олдик, асар ҳақида мукаммал хулосага эга бўлдик...\nЗавқиддин, Феруза, Элмурод исмли қатнашчилар муҳокамада ўзларининг теран фикрлари, мулоҳазалари билан ажралиб турди ва ўтган ойнинг энг савияли китобхонлари, дея таъкидланди. Февраль ойида мутолаа қилиниши учун истеъдодли ёзувчи Исажон Султоннинг “Боқий дарбадар” романи танланди.\nМаълумот ўрнида: якунланган йилда гуруҳ аъзолари томонидан кўплаб интеллектуал ўйинлар, мутолаа ойлиги лойиҳалари, китоблар бўйича баҳслар, Меҳрибонлик уйлари тарбияланувчилари ҳамда кам таъминланган оила фарзандларига мўлжалланган китоб ўқиш акциялари ўтказилди. Хусусан, мутолаа ойлиги лойиҳаси доирасида ўн олти асар муҳокамаси ўтказилди.\nЛойиҳа мувофиқлаштирувчиси Илёс Сафаровнинг айтишича, жорий йилда лойиҳалар кўлами янада кенгайтирилмоқда. Жумладан, МТРК "Маданият ва маърифат" телеканалида мутолаа ойлиги лойиҳаси доирасида кўрсатув тайёрланиб, эфирга узатилмоқда. Шунингдек, «Уйга вазифа» номли болалар журналида гуруҳ фаолиятини ёритиб бориш юзасидан ҳамкорлик йўлга қўйилган.


Фарғона вилояти Кенгаши сессиясида ҳудудни ривожлантиришнинг устувор (...)\nФарғона вилояти Кенгаши сессиясида ҳудудни ривожлантиришнинг устувор йўналишлари белгиланди\nЎзбекистон Президенти аҳолини иш билан таъминлаш ва турмуш шароитларини яхшилаш вазифалари белгиланган Халқ депутатлари Фарғона вилояти кенгашининг сессиясида иштирок этди, деб хабар бермоқда «Дунё» АА мухбири.\nДавлатимиз раҳбари Матбуот хизмати маълум қилишича, шаҳар ва туманларни маҳаллабай тизимда ривожлантириш мақсадида вилоятдаги 76 та секторнинг ҳар бирида иқтисодий комплекснинг малакали ходимларидан иборат бошқарув офислари ташкил этилиши айтилди. Бу мутахассислар маҳаллага бириктирилган банк ходимлари билан бирга, жойлардаги шароитни ўрганиб, лойиҳаларни шакллантиради ва амалга оширишга кўмаклашади. Зарур бўлса, ишсиз аҳоли, ёшлар ва аёллар касб-ҳунарга ўргатилади.\nХусусан, «Фарғона азот» акциядорлик жамиятида жами 537 миллион долларлик 3 та лойиҳа, тўқимачиликда 154 миллион долларлик 14 та лойиҳа амалга оширилади.\nЖорий йилда Фарғона вилоятидаги 19 та туман ва шаҳарларда биттадан Ёшлар саноат ва тадбиркорлик зонаси ташкил этилиши, «Ёшлар: 1+1» лойиҳаси доирасида 8 мингдан зиёд ишсизлар тадбиркорлик ва касб-ҳунарга ўқитилиши белгиланди. Хотин-қизларнинг ўз ишини очишига кўмаклашиш, муҳтожларнинг уй сотиб олиши учун бошланғич бадал пулларини тўлаб бериш, ажралишларнинг олдини олиш муҳимлиги таъкидланди.


Халқ дардини тинглашди - Халқ сўзи\n17:19 08 Апрель 2019 Жамият\nЎзбекистон Республикаси Президент Шавкат Мирзиёев томонидан амалга оширилаётган ижтимоий соҳадаги ислоҳотлар оддий одамларнинг ҳаётини ўзгартирмоқда. Йиллар давомида ечими топилмаётган масалалар қабуллар жараёнида дақиқалар ичида ҳал этилмоқда. Хусусан фуқаролар арз қилиш учун раҳбарлар ҳузурига эмас, раҳбарлар оддий фуқароларнинг дарду ташвишини эшитиш учун жойларга бориб масалаларни ҳал этиб бермоқда.\n2019 йил 7 апрел куни Денов тумани аҳолисининг мурожаатларини тинглаш учун Ўзбекистон Республикаси Президенти маслаҳатчиси ўринбосари Алишер Усманов, Президент администрацияси етакчи инспектори Шокир Атаджанов, Сурхондарё вилояти Халқ қабулхонаси раҳбари Абдулҳаким Эшмуратов, Денов туманининг 4 та сектор раҳбари, Сурхондарё вилоятидаги ташкилот раҳбарлари олис “Меҳнатобод” маҳалласига ташриф буюришди.\nҚабул жараёнида аксарият фуқароларнинг мурожаатлари жойида ҳал этилди. Хусусан, тоғли Сина қишлоғидан Сайёра Темирова оилавий шароити яхши эмаслиги ва ишлаш истаги борлигини айтиб мурожаат қилди. Унинг мурожаати ўша жойнинг ўзида ҳал этилиб Сайёра Темирова ўзининг уйига яқин бўлган 14 қишлоқ врачлик пунктига ишга кирди. Масаласи бу қадар осон ҳал бўлган фуқаро хурсандлигини изҳор этиб, раҳбарларга ташаккур айтди.\nДенов туман фуқароси Шодиев Қурбонали тақдир тақозоси билан оғир шароитга тушиб қолган. Унинг турмуш ўртоғи бир неча йилдан буён жигар церрози билан оғрийди. У бугунги кунда турмуш ўртоғи учун дори-дармон олишда моддий қийинчиликка дуч келмоқда. Ушбу масала Денов туман ҳокими Б.Иботов ва Денов туман Тиббиёт бирлашмаси раҳбари Й.Бўриев томонидан назоратга олиниб, унга моддий ёрдам ажратилди.\nҚабулда ёшларни иш билан таъминлаш, уларни қийнаётган масалаларни ҳал этишга алоҳида эътибор қаратилди. Қабулда Денов туманидаги “Дашти чинор” маҳалласи фуқароси Тўраев Шоҳруҳ тадбиркорликни йўлга қўйиш истагини билдирди.Ўзбекистон Республикаси Президенти маслаҳатчиси ўринбосари Алишер Усманов Тўраев Шоҳруҳга кредит ажратилиши бўйича кўрсатма берди. Шу жойнинг ўзида 4-сектор раҳбари – Денов туман Солиқ Инспекцияси раҳбари Одил Ёқубов Шоҳруҳга “Микрокредитбанк” Денов туман бўлимидан 28 миллион кредит расмийлаштириш учун тавсифнома расмийлаштирди.


Ўлимнинг биофизик маъноси\nWritten by Абу Муслим Jan 05, 2018 - 900 Views\nТабиатда ҳануз илмий изоҳи топилмаган жуда кўп ҳодисалар мавжуд. Бундай ҳодисалар устида олиб борилган тажрибалар натижалари кўпинча кенг оммага такдим этилмайди. Шундай ҳодисалардан бири ўлим ва биобадан тушунчасидир.\nҲозирги кунда ўлим ҳодисаси илмий тадқиқотлар соҳасига киритилган бўлиб, жуда кўп олимлар томонидан тадқиқ қилинмокда. Турли усуллар билан ўлимнинг сир-синоатини англашга, унинг ортидаги ҳақиқатларга эришишга ва ўлимдан кейинги ҳаёт тушунчасига аниқлик киритиш борасида изланишлар давом этмоқда. Бу йўналишдаги тадқиқотлар ўлимдан кейинги ҳаётнинг борлиги устидаги изланишлардир.\nИнсон физиологик жиҳатдан триллионлаб ҳужайраларнинг тартибли, уйғун ҳаракатидан ташкил топган. Унинг танасида ҳар сонияда миллионлаб ҳужайралар ўлади, уларнинг жойига янгилари ҳосил бўлади. Тана ёш ва навқирон пайтда йўқотган ҳужайраларни қайта тиклай олиш қувватига эга бўлади. Бироқ ёш ўтган сари ҳужайра сони камайиб боради. Қариш арафасида эса йўқотилган ҳужайралар миқдори соғлом ҳужайралар сонидан ортиб кетади. Шу тариқа ҳаёт аста-секин ўз мувозанатини йўқотади. Ҳужайрадаги янгиланиш мувозанати бузилгач, вужуддаги тартиб-интизом бузила бошлайди. Шунда истар-истамас рўпарадан ўлим кўринади.\nЎлим биофизик ҳодисами ёки метафизикми?\nОрганизм учун, хусусан энг мураккаб организмлардан бири бўлган инсон танаси учун ўлим пайтини аниқлаш жуда мушкул. Ўлим пайтини аниқ ва равшан шаклда аниқлаш учун хилма-хил усуллар татбиқ қилинмоқда. Ўлган кишиларда баъзи белгилар маълум. Тадқиқотлар натижасига кўра, жон чиқишдан аввал "жон талвасаси" босқичи мавжуд. Тўсатдан содир бўлган ўлим ҳодисасида бу босқич қисқа муддат давом этади. Сурункали касалликлар натижасидаги ўлим ҳолатларида эса бир неча соат ва ҳаттоки ҳафтагача узайиши мумкин. Ўлимнинг асосий белгилари қуйидагилар: тери сўлиб, эластиклигини йўқотади, кўз оқининг томирларида қон айланиши тўхтайди, мушаклар ўз таранглигини йўқотиб, шишган қисмлари бора-бора текислашади, нафас олиш тўхтайди, пульс урмайди, тана тобора совий бошлайди, ўлимдан 2-3 соатдан сўнг мушаклар қаттиқлашиб жасад қота бошлайди. Мана шу барча аломатларга қарамасдан ўлим онини аниқлаш имконсиздек кўринмокда. "Ёлғон ўлим" ҳодисаларидан ташқари бир қанча кишининг бир муддатдан сўнг тирилганлиги маълум. Лайл Ватсоннинг (Layll Watson) "Ўлим адашуви" номли китобида ёзилишича, экспериментал-реанимацион физиология лабораторияси олимларининг ўлим ҳақидаги таърифи қуйидагича: "Сезгилар, рефлекслар, нафас ва юрак уришлари каби барча тириклик аломатлари кўринмай қолади, бироқ организм тамомила ўлмагани боис, тўқималардаги модда алмашинуви жараёнлари ва маълум шарт-шароитда барча фаолиятларни қайтадан ҳаракатга келтирадиган ҳолат..." Мазкур аломатлар аслида ўлимнинг фақатгина ташқи кўриниши ва биофизик нуқтаи назардан таърифидир. Бироқ ҳақиқатда эса, ўлим асносидаги жисмоний ўзгаришлардан ташқари, физиолигик жиҳатга боғлиқ бўлмаган бир қанча ғаройиб, мураккаб ва ҳануз ечимини топмаган жараён ва ўзгаришлар ҳам содир бўлади.\nКўзга кўринмас бадан\nБуюк Британиянинг "Southhampton" касалхонаси шифокор олимлари ўлимдан бир неча сония аввал содир бўладиган ҳодисалар устида олиб борган тадқиқотларида, клиник ўлим ҳолатидаги кишилар жуда кўп ҳиссий кечинмаларни бошдан ўтказганликларини қайд этадилар. Мия фаолияти тўхтагач, яъни бемор клиник ўлим ҳолатида деб қабул қилинган пайтдаги илк даврда севинч туйғусига ўхшаш ҳиснинг пайдо бўлиши аниқланди. Шунингдек, олимларнинг фикрича, беморлар вақтнинг ўтишини ва ёруғликни пайқай олганлар. "Southhampton" касалхонасидан доктор Сам Карние (Dr. Sam Qarniea) ва Петер Пенвиклар (Dr. Peter Perwick) ўз тадқиқотларида 63 нафар юрак касаллигига чалинган, ўлим остонасидан қайтган беморлар билан олиб борилган репортажлардан фойдаландилар. Петер Пенвикнинг таъкидлашича, "Ақл ва мияни бир-биридан мустақил деб қараш мумкин десак, бу ўлимдан сўнг онгнинг уйғоқ қолиши масаласини келтириб чиқаради". Ушбу тадқиқотнинг натижалари жаҳон миқёсида турли баҳс-мунозараларга сабаб бўлди.\nМия фаолияти тўхтагани учун "ўлган" деб қабул қилинган, аммо ҳаётга қайтган олти нафар беморнинг сўзларига кўра, улар дастлаб жуда порлоқ нурни кўрганлар. Кейин эса таърифлаш мушкул бўлган ҳузурли оламга кириб қолганлар. Мутахассисларнинг таъкидлашича, бир-биридан хабарсиз шаклда олиб борилган тадқиқот пайтида олти бемор ўз ҳолатини бир хилда ифодалагани эътиборга молик. Ўлимни онгли тарзда қисман бошидан кечирганлардан ташқари тўсатдан ўлимли ҳалокатларга дучор бўлган кишилар, ҳалокат пайтида ўзларини жуда енгил ва хотиржам ҳис қилганларини айтганлар. Лайл Ватсон биз юқорида тилга олиб ўтган "Ўлим адашуви" китобида ёзишича, киши ўша ҳолатларда ўтмишдаги ҳаётини телевизор экранида томоша қилгандек кўз ўнгидан ўтказади: "Хотиралар ўз ўрнини мистик руҳий ҳолатларга қолдириб йўқолиб кетади. Комага тушиб қолган бир бемор, ҳайрат билан Тож Маҳалнинг расмини кўрганини эслаган, жарликка қулаган альпинист эса хотираларини шундай тилга олади: "Баданим қояларга урила-урила парчаланаётган эди, бироқ жисмоний яра ва шикастларни умуман сезмас эдим". Бундай ҳолатларни бошдан кечирган беморлар жисмоний бадандан ташқари кўзга кўринмайдиган ва ўлгандан кейин ҳам ҳаётини давом эттирадиган иккинчи тананинг борлигини ҳис қилганлар.\nИккинчи бадан ҳозирда бир неча олимлар томонидан илмий жиҳатдан тасдиқланган ва жонли мавжудотларда энергектик баданнинг мавжудлигига доир баъзи далиллар қўлга киритилган. Ҳаттоки уни суратга ҳам туширишган. Хўш, бу "энергектик бадан" ўзи нима? У қаердан пайдо бўлди?\nБир нарсанинг икки хил кўриниши: модда ва энергия\nНисбийлик назарияси модда ҳақидаги фикрларни ўзгартириб юборди ва модда энергиянинг ўзгача тарзда намоён бўлиш шакли эканлигини илгари сурди. Бошқа жиҳатдан эса энергия ҳаракат, вақт ва жараён билан боғлиқ. Бир заррачанинг маълум энергия қийматига тенг бўлиши, унинг статик зарра сифатида қабул қилинмаслигини келтириб чиқаради. Шунга кўра заррача динамик борлиқ, яъни энергиянинг ўзини ташқарида заррача шаклида намоён қилиши демак. Сўнгги йиллардаги тажрибалар заррачалар оламининг динамик ва узлуксиз равишда ўзгарувчан бўлишини янада яққол кўрсатмоқда. Яъни барча заррачаларни бошқа турдаги заррачаларга айлантириш мумкин. Заррачалар энергиядан ҳосил бўлиши ёхуд бутунлай энергияга айлантирилиши ҳам имкон доирасидаги иш. Модда умуман олганда энергиянинг битта шакли экани кашф қилиниши билан бирга, олимлар энергияга ҳам сийраклашган модда назари билан қарай бошлашди. Энди замонавий физикада заррачаларнинг "асос модда"дан ташкил топмаганлиги эътироф этилмоқда ва заррачалар "энергия дастаси" сифатида қабул қилинмокда. Бироқ энергия фаолият ва жараён билан алоқадор экани боис, атомости заррачаларнинг моҳияти динамик жараён дея баҳоланяпти. Бу динамик "қолип"лар ёки "энергия дастаси" модда асосини ташкил қиладиган ва уни макроскопик жиҳатдан қаттиқ жисм кўринишига келтирадиган мустаҳкам ядро, атом ва молекуляр тузилишларни ҳосил қилмокда.\nКун ўтган сайин фаннинг тармоқлашиб, тараққий эта бориши тадқиқотчиларни моддий бўлмаган борлиқларни кашф қилиш ва уларнинг тузилишлари ҳақида маълумотга эга бўлишга ундамокда.\nКирлиан фотография усули\nМавжудотларда модда ва энергиядан ташқари талайгина сирлар яширинган. Бу соҳадаги изланишлардан бири 1940 йилларда бошланган. Тадқиқотчи Семён ва унинг турмуш ўртоғи Валентина Кирлианлар юқори частотали электр токи майдони ичидаги жонли мавжудотларни суратга тушира оладиган фотография усулини кашф этадилар. Кирлианлар бир неча йил давом этган тадқиқотлари натижасида инсон, ҳайвон, ўсимлик каби жонлиларни ўраб олган энергетик майдонни суратга туширишга муваффақ бўлдилар. Бу ихтиро илк бор касалхонада олиб борилган кузатув натижасида қўлга киритилди. Бир беморга татбиқ қилинган шокотерапия усули пайтида шишали электродлар воситасида териси устидан учқун чиқиши кузатилди. Бундан илҳомланган Семён Кирлиан, ушбу жиҳозни уйига ўрнатиб дастлабки синовларни ўз устида ўтказди. Тажриба пайтида енгил электр таъсири билан бирга кўк учқун кўринди. Махсус ўрнатилган фототасма ювилганда бармоқнинг сояси кўринди. Бармокдан чиққан ёруғлик нурлари илк фотографияда очиқ-ойдин кўринди. Жонсиз нарсаларда эса бундай нурланиш ёки биомайдон умуман кузатилмаган. Ушбу усулга кашфиётчилар номи берилиб, Кирлиан фотографияси Россиядаги бир қанча университетларда ишлатилди.\n1968 йилда В.Инюшин, В.Гришенко, Н.Воробёв, Н.Шоинкий, Н.Фёдорова ва бошқалар муштарак баёнотда шундай деган эдилар: "Барча жонли мавжудотлар атом ва молекулалардан ташкил топган физиологик тана билан бирга, унинг бир нусхаси бўлмиш энергетик баданга ҳам эгалар." Ҳозирда бу бадан "биоплазматик бадан" деб юритилади.\nБиомайдон ёки нуроний ғилоф\nЎсимликлар устида олиб борилган тадқиқотлардан шу нарса маълум бўлдики, сўлиган, қуриб бораётган барг билан янги узилган баргнинг атрофга тарқатган нурлари орасида катта фарқ бор экан. Шохдан янги узилган баргни бир неча марта устма-уст суратга тушириш натижасида ундан тарқалган нурларнинг узлуксиз ва ўзгарувчан эканлиги аниқланди. Қуриган баргдан эса ҳеч қандай нур тарқалмади. Бир нечта узилган баргнинг суратларида узилган жой аниқ кўринади. Бироқ маълум вақтдан кейин бу қисмга оид энергия майдони ғойиб бўлади. Жонли мавжудотлар ўлимга юз тутар экан, биоплазматик бадандан чиққан учқунлар атрофга ёйилиб, бироздан сўнг бутунлай кўринмай қолади. Айрим олимлар бадандан чиқаётган нурларни биофотонлар деб аташади ва уни "биотизимларда ўлим ҳодисаси рўй бериши билан биофотонлар чиқишининг тугаши" шаклида изоҳлайдилар. Қизиқарли томони шундаки, бирор аъзоси, масалан оёғи ёки қўли кесилган одамларнинг биобаданида ўзгариш кузатилмаган. Олимлар биобаданда организм ҳақидаги тўлиқ ахборот мавжуд деб ҳисобламоқдалар. Чунки инсон ҳужайралари доимо янгиланиб турса-да, ўнлаб йиллар илгари содир бўлган воқеаларни аниқ эслай олиши, айрим травматик ёки транс ҳолатларда ўчиб кетган хотиранинг тикланиши каби ҳолатлар инсонда ахборотни ниҳоятда яхши сақлайдиган ўта мустаҳкам қандайдир биотизим мавжудлигини кўрсатади. Телепатия (масофадан туриб ҳиссий ва фикрий хабарлашув) ва телекинез (зеҳн кучи билан жисмларни силжитиш) ҳодисалари ҳам айнан кучли ахборот алмашинув имкони бўлган биобадан билан алоқадор бўлиши ҳам эҳтимолдан ҳоли эмас. Академик В.П.Казанчеев олиб борган тажрибасида иккита ҳужайрани ўртасидан кварц шиша билан ажратилган идишга жойлаштириб бир-биридан бутунлай изоляциялаган. Ҳужайралардан бирига вирус таъсир эттирилганда, иккинчи ҳужайрада ҳам бир хил реакция кузатилган ва иккала ҳужайра бир хилда ҳалок бўлган. Ҳужайраларнинг бундай ўзаро хабарлашишини ҳозирги замон фани эришган билимлар билан тушунтириш имконсиз, деган эди ўшанда академик. Турли адабиётларда "астрал бадан", "эфир бадан", "дубль", "энергетик бадан", "биомайдон", "аура" деб юритиладиган иккинчи баданни баъзи олимлар руҳ ғилофи ёки либоси тарзида изоҳлайдилар. Уларнинг фикрича, ўлим онида руҳ моддий ғилоф, яъни жисмоний баданни тарк этиб, иккинчи "нуроний ғилоф" билан ҳаётини давом эттиради. Америкалик доктор Ватерс ўтказган тажрибасида 50 га яқин чигирткани спиртли пахталарга ўраб қўйиб, ўлишлари тахмин қилинган пайтда хонани сув буғи билан тўлдиради ва суратга тушира бошлайди. Натижада ўлганлиги аниқланган 13 та чигирткада иккинчи баданнинг шакли кўринган. Кома, транс ҳолатларида ва анестезия таъсирида ҳам беморларнинг энергетик баданлари билан жисмоний баданларидан узоқлашган ҳолатлари кузатилган.\nАмерикалик машҳур олим Эндрю Девиснинг ўлим тўшагида ётган бир аёл устида олиб борган тадқиқоти қуйидагича : "Аёл жонсарак бўлган пайтда тана билан мия қисмида юзага чиққан ва узлуксиз кўпаяётган кучли бир йўғонлашиш кузатилди. Йўғонлашаётган бу нарса, талваса пасайиб, танадаги сариқлик ортган сайин порлоқ ва нур таратувчи ҳолатга тушди. Жонсараклик асносида кузатилган бу типирчилашнинг тортилган азоб билан ҳеч қандай алоқаси йўқ. Буни руҳ ҳис қилмайди. Булар бутунлай органик ҳаракатлар. Ўлим пайти яқинлашган сайин тананинг аъзолари бўшатилган халталар каби бирма-бир бўшашиб кетади. Бунга зид равишда беморда алоҳида ҳолатда эфир баданнинг шаклланиши тугайди. Жонсарак ҳолатидаги танадан даставвал эфир тананинг бош қисми узилади, кейин аста-аста бошқа қисмлар ҳам ажралиб бутунлай биомайдонли тана ҳолатига келиб аёл устида тик туради. Порлоқ бир тугун бу икки танани бир-бирига киндиклардан боғлаб турарди. Бу тугун узилгач, бир бўлаги жасадда қолди. Жасаднинг дарҳол бузилишига тўсқинлик қиладиган нарса мана шу бўлса керак. Аёлнинг руҳи жасадсиз яшашга секинлик билан кўника бошлади ва аввалига нима қилишни билмай қолган кўйи уйдан чикди". Девис бу ҳодисани жасаддан узилган руҳга ҳамроҳ иккинчи баданнинг бошқа бир оламга ўтиши дея баҳолайди. Ҳозиргача биобадан тушунчаси барча олимлар томонидан қабул этилмаган. Бироқ рад қилувчилар асосли илмий далилларга таянишмаган. Фанда эса барвақт қарор бериш керакмас. Масалан, 1772 йил машҳур француз олими Лавуазье Париж Академияси баённомасида "осмондан тош тушиши физик жиҳатдан имконсиз" деб ёзган эди. Ўшандан сўнг Европа музейларидаги барча метеорит парчалари ташлаб юборилганди. Натижада пухта ўйланмай берилган қарор оқибати фан учун катта йўқотиш бўлган эди.\nНуруллоҳ СОДИҚОВ, шифокор\nЎктам САИДОВ, физик-муҳандис\nОлимнинг ўлими Исломдаги бўшлиқ, уни замонлар ўтиши тўлдира олмайди... Jan 05, 2018 - 900 Views\nMore in this category: « Қуръон тинглангандаги мўъжиза Инсон иймон билан туғилишини дунёвий илмлар ҳам тасдиқламоқда »


Тарбияланувчиларимиз ярим финалда | "NAVBAHOR" FUTBOL JAMOASINING RASMIY WEB SAHIFASI\nТарбияланувчиларимиз ярим финалда\nҚарши ва Бухоро шаҳарларида Олий ва Биринчи лига клублари футбол мактаблари ўртасида 2014 йилги мамлакта Биринчилиги финал босқичи бўлиб ўтмоқда. Бугун ушбу мусобақанинг 3-тур баҳслари ўтказилди. 1998-99 йилларда туғилган футболчилар Қаршидаги турнирда иштирок этаётган бўлишса, 2000-2001 йилларда туғилган ёш футболчилар Бухородаги мусобақада қатнашишмоқда. Катта ёшдаги тарбияланувчиларимиз "B" гуруҳидан ўрин эгаллаб, иккинчи поғонада ўз гуруҳларидан кейинги босқичга йўлланмани қўлга киритишди. 1-турда (4- ноябрь) "лочинлар" "Насаф"га (1:5) имкониятни бой беришди. 2- турда (5- ноябрь) "Пахтакор" устидан (2:1) ғалаба қозонилди. 3- турда бугун тарбияланувчиларимиз “Нефтчи”даги тенгдошларини (3:2) мағлуб этишди. Эндиликда 8- ноябрь куни ярим финал босқичида "Навбаҳор" вакиллари "Бунёдкор" билан ўзаро куч синашишади. “Насаф” ва “Аланга” жуфтлиги ғолиби билан финалда "Навбаҳор" ёки "Бунёдкор"га дуч келади.\nБухорода кичик ёшли гуруҳлар (2000-2001) ўртасидаги ўтган мусобақада "А" гуруҳидан ўрин эгаллаган "навбаҳорчилар"нинг иштироки муваффақиятсиз якунланди. “Бунёдкор” (0:1), “Аланга” (2:5) ва “Бухоро”га (1:3) мағлуб бўлиб, наманганликлар гуруҳда тўртинчи бўлишди. 8- ноябрь куни жамоамиз "В" гуруҳида тўтинчи ўринни эгаллаган "Сўғдиёна"га қарши беллашишади. Футбол мактаблари ўртасидаги мусобақа 9- ноябрь куни якунига етади.


Ўзим билан қолганимда...\nСиз шу ердасиз: Бош саҳифа 2012 йил 3-сон Ўзим билан қолганимда...\nБандаман... баъзан билиб, баъзан билмай яқинларимни, ён-атрофдагиларимни ранжитиб қўяман. Баъзан кибр отига миниб, ўзимни ҳаммадан ақллироқ, тақводорроқ, кучлироқ ҳис этаман. Кейин... тавба қиламан, бироқ яна хатоларга йўл қўявераман.\nУстозларим «инсон» арабча «нисян» сўзидан олинган бўлиб, «унутувчи» маъносида келади, деб таълим беришган эди. Дарҳақиқат, унутгувчи – ўзининг банда, ожиз эканлигини, ҳисобсиз неъматлар қадрини...\nЭнг улуғ неъмат – умр ўтиб бораётганини билсам-да, билмасликка оламан, худди ҳали узоооқ яшайдигандек. Чексиз орзуларга бериламан – ҳаммаси дунё билан боғлиқ...\nРасулуллоҳ (с.а.в.)нинг Абдуллоҳ ибн Умарга берган тавсиялари ёдимга тушади: «Саҳарда уйғонар экансан, оқшом орзусини қилма! Оқшомга етганингда саҳар орзусини қилма! Ҳаётингдан ўлим учун, соғлигингдан хасталик учун улуш ажрат. Чунки, эй Абдуллоҳ, эртага қандай ном олишингни билмайсан».\nИнсон дунёга келганида қулоғига азон айтилади.\nДунёдан ўтганида тобути узра жаноза намози ўқилади.\nНе ажабки, ҳаёт азон ва намоз оралиғидек муддатча экан.\nДемак, обдон ўйлашга тўғри келади: энг юксак неъмат – ҳаёт, ўтган, ўтиб бораётган умрим, азон ва намоз оралиғича қисқа муддатли сафаримда қилишим керак бўлган ишлар ҳақида. Айнан ҳозир, ўзим билан ўзим қолганимда ҳисоб бермоғим зарур ўзимга. Токи Ўзига рўбарў келганда юзим ёруғ бўлсин, енгил кечсин ҳисобим. Токи ўзимдан ўтказганларим Ўзига элтсин. Ўзига етказсин!\n2012 йил 11 июнда эълон қилинган 3122 марта кўрилган